Qalampir.uz - “Асил ака” воқеасидан 10 ой ўтиб яна бир “долларчи” 7000 долларни пуллаётганда қўлга тушди\n“Асил ака” воқеасидан 10 ой ўтиб яна бир “долларчи” 7000 долларни пуллаётганда қўлга тушди\n23:53, 16.01.2018 Жамият\n2017 йилнинг март ойида Олмазор тумани Сағбон 2-берк кўчасида 33-уйда Асилжлон Хакимов, Жасур Тўхтаев, Шовохоб Шоқосимовлардан иборат уюшган гуруҳ қўлга олинган эди.\nТошкент шаҳар Ички ишлар бош бошқармаси ходимлари ноқонуний равишда АҚШ долларини сўмга пуллаётган “долларчи”ни қўлга олди. Бу ҳақда бошқарма Матбуот хизматидан хабар қилинмоқда.\nМаълум қилинишича, кеча, 15 январь куни Тошкент шаҳар Ички ишлар Бош бошқармасига фуқаро Баҳодир Сафарович Умаров Нодир исмли шахс хорижий валютани “қора бозор” нархида қонунга хилоф равишда олиш-сотиш билан шуғулланиб келаётганлигини билдириб, ариза билан мурожаат қилган ва қонуний чора кўришни сўраган.\nУшбу ариза асосида шу куниёқ Тошкент шаҳар ИИББ ходимлари томонидан тезкор тадбир ўтказилган. 15 январь куни соат 20:00 атрофида Олмазор тумани ҳудудида Нодиржон Абдухалилович Ғаниев ариза билан мурожаат қилган фуқаро Баҳодир Умаров ёрдамида қўлга олинган. Хабарда айтилишича, “долларчи” Нодиржон Ғаниев 7000 АҚШ долларини 57.750.000 сўмга ноқонуний равишда Баҳодир Умаровга сотаётган вақтида ашёвий далиллар билан қўлга олинган.\nМазкур ҳолат юзасидан Нодиржон Ғаниевга нисбатан тегишли ҳужжатлар расмийлаштирилган.\nАризачининг анкета маълумотлари ўзгартирилган бўлиб, фамилия ва исмларнинг ҳар қандай ўхшашлиги тасодифий характерга эга, дейилади хабарда.\nЭслатиб ўтамиз, 2017 йилнинг март ойида Олмазор тумани Сағбон 2-берк кўчасида 33-уйда Асилжлон Хакимов, Жасур Тўхтаев, Шовохоб Шоқосимовлардан иборат уюшган гуруҳ 6369 АҚШ долларини “қора бозор” курсида 7850 сўмдан, жами 50 миллион сўмга сотаётган вақтида қўлга олинган эди.\nТеглар:Қора бозор Долларчи\n“Қора бозор”да ака-ука “долларчи”лар қўлга тушди\n13:26, 24.12.2017 6 428\nТошкентда доллар “қора бозори”ни йўқ қилишга қаратилган тадбирлар ўтказилди\n13:40, 17.03.2017 9 876


Таваллуд топган сана: 21 avgust 1897 йил\nВафот этган сана: 17 mart 1970 йил\nТошмуҳаммад Ниёзов Қори-Ниёз (1897-1970) — совет ўзбек математики ва фан тарихшуноси, академик (1943) ва Ўзбек ССР фанлар Академияси биринчи президенти (1943-1947). Физика-математика фанлари доктори. Ўзбек ССРда хизмат кўрсатган фан арбоби (1939).\nМашҳур олим ва ижтимоий фан арбоби, ўзбек совет мактабининг асосчиси ва унга биринчи дарсликни яратган биринчи академик ва Ўз ССР ФАнинг биринчи президенти Тошмуҳаммад Ниёзович Қори-Ниёзий 1897 йил Хўжанд шаҳрида косиб оиласида туғилган.\nТ.Н.Қори-Ниёзий ҳаётнинг катта мактаб эканлигини тушунган, ўзи катта бўлган муҳит халқининг турмуш тарихи, урф-одатлари ва расм-русмларини ўрганади. У машаққатли, лекин шуҳратли йўлни босиб ўтди. Т.Н.Қори-Ниёзийнинг меҳнат фаолияти эрта бошланган.\n20 яшар ўспирин 1917 йили Фарғона вилоятида биринчи ўзбек мактабини ташкил этган.\n1920 йил барпо этилган мактаб ва ўқитувчилик курслари негизида у Қўқонда педагогика техникумини ташкиллаштириб, кейинчалик у Фарғона вилоятининг педагогик кадрларни тайёрлаш бўйича муҳим марказига айланади.\n1924 йил педагогик техникумнинг биринчи битирувчилари битирди. “Фарғона” газетаси 26 майдан барча сонини уларга бағишлайди. У газетада “Бу ўн учта битирувчи ўн уч мингта бўлсин” деб ёзган эди. Зеро, биринчи битирувчилар сони ўн уч киши бўлиб, уларни газета ўзбек маънавияти ва ўзбек таълими баҳорини жаҳонга олиб чиқувчи “ўн уч қалдирғоч” деб ёзган. Бу ўн учта қалдирғочни учишга Т.Н.Қори-Ниёзий тайёрлади.\nУ ўзбеклар орасида биринчилардан ЎПДУнинг физика-математика факультетига ўқишга кириб, уни 1930 йил тамомлайди.\n1931 йилдан 1933 йилгача университет ректори бўлиб ишлайди.\nҚори Ниёзовга ўзбеклар орасида биринчилардан 1931 йил профессор унвони, 1939 йил физика-математика фанлари докори илмий даражаси берилади.\n1939-1943 йиллар оралиғида Т.Н. Қори Ниёзов кирил алифбоси асосида янги ўзбек алифбоси яратилишига раҳбарлик қилиб, Ўзбекистоннинг жамоат, маданият, таълим ва ижтимоий ҳаётига муваффақиятли жорий қилинган.\n1946 йилдан Т.Н. Қори Нёзов доимий равишда ТИЎХММИ (Тошкент ирригация ва қишлоқ хўжалигини механизациялаштириш муҳандислари институти) олий математика кафедраси мудири.\nТ.Н.Қори-Ниёзий ўзбек математика атамашунослиги, олий ва ўрта ўқув муассасалари учун ҳақиқий математик адабиётлар асосчиси ҳамда фан тарихи бўйича йирик мутахассис ҳисобланади. Унинг уч юздан ортиқ илмий ишлари нашр қилинган, жумладан, фан соҳасида оламшумул ихтиро сифатида чуқур тан олинган “Улуғбекнинг астрономия мактаби” рисоласи 1952 йилда давлат мукофотига сазовор бўлди.\nОлим 1940 йилдан, деярли 10 йил давомида буюк олим, астроном — Улуғбекнинг қўлёзма манбаларини ўрганади ва илмий мероси бўйича тадқиқотлар олиб боради. Бу ишларнинг натижасида у Улуғбекнинг астрономия мактаби тўғрисида йирик илмий иш яратди.\nТ.Н.Қори-Ниёзийнинг “Улуғбекнинг астрономия мактаби” номли китоби илк маротаба 1950 йил Москвадаги СССР Фанлар Академиясида (рус тилида) нашр қилинди.\nУ таянч асар бўлмиш “Совет Ўзбекистон маданияти тарихи очерклари”, кўплаб рисолалар, услубий қўлланмалар муаллифи. Унинг сара асарлари саккиз боблик нашрни ташкил этди. У томонидан ёзилган ҳар бир сатр халқига бўлган чуқур муҳаббат, унинг фаровонлиги сари ғамхўрлик, одамларнинг маърифатпарварлиги, фан ва маданият равнақи билан тўйинган.\nУни чинакам Ўзбекистон зиёлилари оқсоқоли деб аташ мумкин. Т.Н.Қори-Ниёзий бутун умрини илм ва маданиятга хизмат қилишга бағишлаган. Ўзбекистонда илм ва маданиятнинг ривожланиши бевосита Қори-Ниёзий номи билан боғлиқ.\nОлим 50 йилдан ортиқ ўз халқига беҳад хизмат қилди. Барча билан бир сафда туриб, у жамиятнинг ижтимоий ва сиёсий ҳаётида фаол иштирок этган, ёшлар тарбиясига кўп куч ва қувват сарфлаган.\n1941 йил Ўзбекистон ҳукумати томонидан Амир Темур ва темурийларнинг Гўри Амир мақбарасидаги XV аср шахслари мақбаларини очиш бўйича Самарқандга экспедиция уюштирилиб, экспедиция таркибида Т.Н.Қори-Ниёзий (раис), М.М.Герасимов (СССР ФА ходими, антрополог ҳайкалтарош), профессор антрополог Л.В.Ошанин, профессор шарқшунос А.А.Семенов ва бошқалар бўлган.\n1937-1940 йилларда Т.Н.Қори-Ниёзий Ўзбекистон ХКК қошидаги Фанлар қўмитаси президиумининг раиси, Ўзбекистондаги СССР ФА филиали раиси.\n1939-1943 йиллар – ЎзССР ХКК раисининг фан, маданият ва санъат бўйча муовини.\n1943 йили академикликка сайланган ва 1943-1947 йилларда Ўзбекистон Фанлар Академиясининг биринчи президенти бўлган.\nУ Ўзбекистон тарихий обидалари ва маданиятини ҳимоя қилиш Жамияти президиумининг раиси муовини, Халқ университетлари Республика Кенгаши раиси, “Фан ва турмуш” журнали муҳаррири ва бир қатор илмий жамоат кенгашлар ва жамиятлар аъзоси бўлган.\nТ.Н.Қори-Ниёзий кўплаб халқаро мажлислар ва симпозиумларда иштирок этган, 1954 йил Халқаро астрономик жамият аъзоси, 1968 йил Фанлар тарихи бўйича 12-Халқаро мажлисида Бош Ассамблеяси аъзоси этиб сайланган. Кўп чет эл давлатларида бўлган (Япония, Ҳиндистон, Италия, Болгария, Афғонистон ва бошқа).\nТошмуҳаммад Ниёзович Қори-Ниёзов 1970 йилнинг 17 мартида Тошкент шаҳрида вафот этган. Буюк олим ҳақидаги хотиралар ҳамиша юрагимизда сақланиб қолади.


“Ўзбеклар балогардон қилинмоқда” | TURONZAMIN-Jahongir Muhammadning nashri\nҚўшма Штатларнинг Хельсинки Комиссияси номи билан билинган Оврўпода Хавфсизлик ва Ҳамкорлик Комиссиясида чиқиш қилган жаноб Блейк Қирғизистоннинг янги ҳукуматини тўғридан-тўғри танқид қилмаган, аммо яқинда Ўш ва Бишкекка қилган сафари ҳақида гапира туриб, этник ўзбекларнинг норозиликларига сабаб бўлган бир неча ҳолатларга эътибор қаратган.\nЖаноб Блейк хусусан, қирғиз ҳукуматининг вайрон қилинган ўзбек маҳаллаларидаги аҳолини уйларидан маҳрум қилиш нияти қўрқув ва хавотирларга сабаб бўлаётганини таъкидлаган.\n“Қирғиз ҳукумати шаҳарни қайта қуриш ҳаракатлари доирасида вайрон этилган ўзбек маҳаллаларидаги аҳолини уйларидан маҳрум қилиш, этник маҳаллалар кўринишидаги анъанавий уйларни аралаш жамоалар учун замонавий кўп қаватли биноларга алмаштиришни режалаётгани ҳақидаги хабарлар ҳуқуқлардан маҳрум бўлиш ва зўравонликларнинг янгидан бошланиб кетиши билан боғлиқ қўрқувларни кучайтирмоқда”, деб айтган АҚШ мулозими.\nУнинг айтишича, Қирғизистонда демократияни ўрнатишда кўмак бериш Қўшма Штатларнинг устивор вазифаларидан бўлиб қолмоқда.\nМен Ўш ҳокими миллатчилик қилаётгани ҳақидаги шикоятларни эшитдим ва ҳукуматни зудлик билан чора кўришга чақирдим\nШу йил октябрида ўтадиган парламент сайловларини молиялаш Американинг Қирғизистонга берадиган ёрдамининг бир қисмидир.\nАҚШ Давлат Департаментига кўра, Қўшма Штатлар ҳозирга қадар 48.6 миллион долларга тенг инсонпарварлик ёрдами кўрсатган, бундан ташқари 2001 йилгача икки томонлама ёрдам келишуви доирасида Қирғизистонга қарийб 100 миллион доллар беради.\nРоберт Блейкка кўра, Қирғизистон жанубидаги ўзбеклар орасида қўрқув ва кескинлик сақланиб қолмоқда, ўзбекларга қарашли бизнеслар ёпиқлигича қолаётир ва ўзбеклар ишларига қайтишга қўрқишмоқда.\nЖаноб Блейк Ўшда бўлган пайт ҳуқуқ фаоллари, ўзбек жамоаси раҳбарларининг ҳибсга олингани, қийноқлар билан боғлиқ хавотирли маълумотларни олганини билдирган.\nУ шунингдек, Ўш шаҳар ҳокими бир ёқлама ҳаракат қилаётгани ва миллатчилик мазмунидаги кун тартибини илгари сураётгани борасидаги шикоятларни эшитганини айтган.\n“Мен бу хавотирларни ҳукумат расмийларига етказдим ва уларни зудлик билан чора кўришга чақирдим”, деган жаноб Блейк.\nЎзбекистонга қочиб ўтган 100 мингдан кўпроқ қочқинларнинг тезда ватанларига қайтишлари атрофидаги вазиятга эътибор қаратган АҚШ мулозими қочқинларнинг уйларига қайтишга мажбурлангани ҳақида хабарлар йўқлигини айтган.\n“Аммо руҳий босим, молиявий рағбатлантириш, фуқароликдан маҳрум бўлиш ҳақидаги таҳдидлар, шунингдек, 27 июндаги референдумда қатнашиш чақириқлари ва Қирғизистонда қолган яқинларидан хавотирлар уларни тезда қайтишга ундаган бўлиши мумкин”, деб айтган Давлат департаменти расмийси.\nАввалроқ жаноб Блейк Ўзбекистондаги қочқинлар жамлоғида бўлиб, вазиятни яқиндан кузатган ва қочқинларнинг ватанларига қайтишлари ихтиёрий бўлиши кераклигини таъкидлаган эди.\nХельсинки Комиссиясидаги чиқишида жаноб Блейк Қўшма Штатлар ҳозирда Қирғизистондаги инсоний инқирозни ечишга асосий эътиборни қаратаётгани, аммо шу билан бирга хавфсизлик ва ҳодисалар юзасидан халқаро текширув устивор масалалар рўйхатида эканини айтган.\nУ миллатлараро ярашувни таъминлаш учун қирғиз ҳуқуқ-тартибот идоралари ва адлия тизими фуқароларнинг ишончига эга бўлиши кераклигини таъкидлаган.\nЖаноб Блейкка кўра, қирғиз хавфсизлик кучлари барча жамоаларга бирдек муомала қилиши ва ўз вазифасини профессонал бир тарзда бажаришини таъминлаш зарур.\nАмерика мулозимининг айтишича, Қўшма Штатлар назарида яна бир муҳим жиҳат, бу – халқаро терговдир.\n“Ярашув учун жуда ҳам муҳим бўлган қадам, бу – июн воқеаалари ортида турган сабабларни ўрганиш учун жиддий тергов ўтказишдан иборат. Бу янги зўравонликларнинг олдини олиш ва жавобгарларни жазолаш учун муҳим”, деган Роберт Блейк.\nУ Қўшма Штатлар Қирғизистон жанубида ОХҲТнинг халқаро полиция кучлари тезроқ жойлаштирилишига умид қилаётганини билдирган.\n‘Ўзбеклар балогардон қилинмоқда’\nХельсинки Комиссиясида Қирғизистонга бағишланган тингловда қирғиз ҳукумати шаънига анча кескинроқ айбловлар ҳам янграган.\nЖумладан, АҚШлик Авросиё бўйича таниқли эксперт Марта Брилл Олкотт расмий Бишкекни аксил-ўзбек кайфиятларини рағбатлантиришда айблаган.\n“Этник зўравонликлардан сўнг Қирғизистон жанубидаги маҳаллий гуруҳлар ва маҳаллий ҳокимият зўравонликлар учун ўзбекларни балогардон қилди. Раҳбарият эса… сукут сақлаш билан амалда буни маъқуллади”, – деб айтган Олкотт хоним.\nВашингтондаги тингловда Қирғизистоннинг АҚШдаги элчиси вазифасини бажарувчи Арслон Анорбоев ҳам қатнашган, аммо у этник зўравонликларни умуман тилга олмаган..(BBC).\n« Мавзуга қайтиб Ярми чин, ярми химчин! »


Флуоро-5 Deva | medu.uz - Дорилар ҳақида маълумотлар ўзбек тилида\nHome Йўриқномалар Флуоро-5 Deva\nПрепаратнинг савдо номи: Флуоро-5 Deva.\nТаъсир этувчи модда (ХПН): 5 – фторурацил.\nфаол модда: 1000 мг фторурацил;\nФармакотерапевтик гуруҳи: ўсмаларга қарши восита (антиметаболит).\nАТХ коди: L01BC02.\nФторурацил – ўсмаларга қарши (цитостатик) восита, урацилнинг антиметаболити. Фторурацил ДНК синтезини бузади ва рак хужайраларининг бўлинишини сусайтириб, тузилиши етилмаган РНК ҳосил бўлишини чақиради. Таъсир механизми уни\n5-фтордезоксиуридин-монофосфат ва 5-фторурацил трифосфатга метаболик айланиши билан белгиланади. 5-фтордезоксиуридин-монофосфат – тимидинсинтетаза ферментининг рақобатли ингибитори, у дезоксирибонуклеин кислотасининг синтезини блокланишига олиб келади. Дезоксиуридил кислотасининг метил гуруҳи реакциясини ва уни тимидил кислотасига айланишини блоклайди, бу тимидиннинг танқислигига олиб келади. Фторурацил уридин трифосфати ўрнига рибонуклеин кислотасининг структурасига\n5-фторуридин трифосфатни киритилиш йўли билан унинг синтезини бостиради. Бу рибонуклеин кислотасининг процессингини ва оқсил синтезини бузилишига олиб келади.\nФторурацил юқори миелотоксиклик ва гастроинтестинал токсикликка эга. Таъсирининг максимал самарадорлиги пролифератив тўқималарда (суяк кўмиги, тери, шиллиқ қавати) кузатилади. Кўпчилик ўсмаларга қарши препаратлардан фарқли равишда препарат меъда-ичак йўлларининг ўсмаларида самарали.\nНисбатан кам заҳарли, айниқса кучли суяк кўмиги ва меъда-ичак йўлларининг фаолиятини бузади.\nВена ичига ёки артерия ичига юборилганидан кейин фторурацил тез биотрансформацияга учрайди ва суяк кўмиги, меъда-ичак йўлларининг шиллиқ қавати ва ўсма тўқималари каби тез пролиферация қилувчи тўқималарда тақсимланади. Вена ичига юборилганида\n5-фторурацилнинг биокираолишлиги тахминан 80% ни ташкил қилади. Тақсимланиш ҳажми тана вазнига 0,12 л/кг ни ташкил қилади, қон плазмаси оқсиллари билан боғланиши тахминан 10% ни ташкил қилади. Орқа мия суюқлиги ва бош мия тўқималарига кириб, гематоэнцефалик тўсиқ орқали осон ўтади. Асосан жигарда фаол метаболити – дигидро- 5-фторурацил хосил бўлиши билан метаболизмга учрайди, унинг ярим чиқарилиш даври 5-фторурацил ва фаол бўлмаган метаболитларига қараганда аҳамияти катта. Фторурацилнинг ярим чиқарилиш даври юборилаётган дозага боғлиқ ва 8-22 минутни ташкил қилади. Вена ичига юборилганидан кейин 3 соат ўтгач, ўзгармаган 5-фторурацил плазмада аниқланмайди. 5-фторурацил асосан ўпкалар орқали углевод икки оксиди кўринишида (60-80%) чиқарилади. Препаратнинг тахминан 7-20% буйраклар орқали ўзгармаган ҳолда 6 соат давомида чиқарилади (бу миқдорнинг 90% биринчи соат давомида чиқарилади). 5-фторурацилнинг буйрак клиренси минутига 170-180 мл ни ташкил қилади. 5-фторурацилнинг аҳамиятсиз миқдори сафро билан чиқарилади.\nЙўғон ва ингичка ичак ракида, сут бези ракида, қизилўнгач ракида, меъда ракида, меъда ости бези ракида, жигарнинг бирламчи ракида, тухумдонлар ракида, бачадон бўйни ракида, қовуқ ракида, бош ва бўйиннинг хавфли ўсмаларида, простата безининг ракида, буйрак усти безларининг ракида, жинсий олат ракида, вульва ракида, карциноид ўсмаларда монотерапия ёки бошқа антинеопластик воситалар билан мажмуада қўлланади.\nДоза ва даволаш схемаси пациентнинг ҳолати ва ракнинг турига қараб, шунингдек 5-фторурацил монотерапия кўринишида ёки бошқа препаратлар билан мажмуада қўлланганига қараб шахсий равишда танланади. Даволашни стационар шароитларида бошлаш керак.\nПрепарат вена ичига оқим билан ёки секин инфузия йўли билан, артерия ичига, бўшлиқ ичига юборилади.\n5-фторурацилнинг суткалик дозаси 1 г дан ошмаслиги керак.\nҚуйидаги дозалар ва тартиблар тавсия этилади:\n500 мг/м2 ёки 12-13,5 мг/кг ҳар куни 3-5 кун давомида, курслар орасидаги интервал – 4 ҳафта;\n600 мг/м2 ёки 15 мг/кг (юқори бир марталик доза 1 г) ҳафтада 1 марта, 6-10 доза;\n600 мг/м2 1 ва 8 кунлари вена ичига бошқа цитостатиклар билан мажмуада;\nсуткада 1 г/м2 вена ичига томчилаб 96-120 соат давомида доимий инфузия кўринишида.\nКальций фолинати билан бирга қўлланганида фторурацилнинг дозаси одатда 25-30% га камайтирилади.\nНожўя самараларини ривожланиш тез-тезлиги қуйидаги мезонларга мувофиқ таърифланган: жуда тез-тез – 10% дан кўп, тез-тез – 1% дан то 10% гача, тез-тез эмас – 0,1% дан то 1% гача, кам – 0,01% дан то 0,1% гача, жуда кам ҳолларда – 0,01% дан кам.\nҚон яратиш аъзолари томонидан: жуда тез-тез: лейкопения, нейтропения; кам ҳолларда: агранулоцитоз, тромбоцитопения, анемия.\nЛейкоцитлар миқдорини энг ахамиятли пасайиши даволашнинг 9 кундан 14 кунгача (хатто 25 кунгача), тромбоцитларнинг – 7 кундан 17 кунгача кузатилади.\nОвқат ҳазм қилиш тизими томонидан: жуда тез-тез: иштаҳани пасайиши, меъда-ичак йўллари шиллиқ қаватини яллиғланиши ёки яраланиши (шу жумладан стоматит, эзофагит, фарингит, проктит); тез-тез: диарея, кўнгил айниши, қусиш, жиғилдон қайнаши, таъмни ўзгариши; тез-тез эмас: меъда-ичак йўлларидан қон кетиши, жигар фаолиятини бузилиши; жуда кам ҳолларда: жигар хужайраларини шикастланиши, жигарни летал некрози.\nЮрак-қон томир тизими томонидан: тез-тез эмас: юрак соҳасида оғриқлар, аритмиялар, ишемия, гипотензия, тромбофлебит; кам ҳолларда: миокард инфаркти, юрак етишмовчилиги.\nНерв тизими томонидан: тез-тез: ўткинчи қайтувчи церебрал синдром (атаксия, онгни чалкашиши, экстрапирамид харакат ва кортикал бузилишлар), уйқучанлик, эйфория, нистагм, ретробульбар неврит, бош оғриғи; жуда кам ҳолларда: лейкоэнцефалопатия, бош мия инфаркти (митомицин ёки цисплатин билан мажмуавий даволашда).\nСезги аъзолари томонидан: кам ҳолларда: конъюнктивит, кўз ёши йўлларининг стенози оқибатида ошиқча кўз ёши оқиши, ёруғликдан қўрқиш, кўрув нервининг неврити, пўстлоқли кўрлик (юқори дозаларда), кўришни бузилиши.\nСийдик-жинсий тизими томонидан: тез-тез эмас: буйрак етишмовчилиги, аменорея ёки азоспермияга олиб келувчи жинсий безлар фаолиятини қайтувчан сусайиши.\nТери ва тери қўшимчалари томонидан: тез-тез: алопеция (қайтувчан); тез-тез эмас: веналарга яқин терини тасмалар кўринишидаги гиперпигментацияси ёки депигментацияси, терини қуруқлиги, терини ёриқлари, эритема, тери қопламаларини қичишиши, телеангиоэктазиялар, тирноқ пластинкаларини ўзгариши ва тушиб кетиши (кам ҳолларда), фотосенсибилизация; кам ҳолларда: қўл-оёқ кафти эритродизестезияси синдроми (кейинги оғриқ, гиперемия ва шиш пайдо бўлиши билан кечувчи қўл ва оёқ панжаларида санчилишни хис қилиш).\nБошқалар: тез-тез эмас: иситма, кучсизлик; кам ҳолларда: бурундан қон кетиши, йўтал, хансираш, гиперурикемия, иккиламчи инфекцияларни ривожланиши, сепсис.\nфторурацилга ва/ёки препаратнинг ҳар қандай бошқа компонентига юқори сезувчанлик;\nяққол лейкопения, нейтропения, тромбоцитопения;\nсуяк кўмигида қон ҳосил бўлишини бузилиши;\nфаол қон кетиши;\nстоматитлар, оғиз бўшлиғи ва меъда-ичак йўллари шиллиқ қаватида яра хосил бўлиши;\nжигар фаолиятини яққол бузилиши;\nбуйраклар фаолиятини яққол бузилиши;\nдигидропиримидин дегидрогеназа ингибиторлари (бривудин, соривудин) билан мажмуада қўллаш мумкин эмас.\nҚўллашдаги эхтиёткорлик чоралари\nБуйрак етишмовчилиги, жигар етишмовчилиги, вирус, замбуруғ ёки бактериал табиатли ўткир инфекцион касалликлари (шу жумладан туберкулез, сувчечак, ўраб олувчи темиратки), анамнезида юрак-қон томир касалликлари, ўсма хужайралари билан суяк кўмигининг инфильтрацияси, илгари ўтказилган нур билан даволаш ёки химиотерапия олган пациентларда препарат эҳтиёткорлик билан қўлланади.\nКальций фолинати фторурацилнинг терапевтик ва токсик самараларини кучайтиради.\nБошқа цитостатиклар ва интерферон-альфа билан мажмуада ҳам фторурацилнинг ўсмаларга қарши самарасини хам, токсиклигини хам кучайиши кузатилиши мумкин.\nМитомицин билан давомли бирга қўлланганида гемолитик уремик синдромни пайдо бўлиши кузатилган.\nСуяк кўмигининг фаолиятини сусайтирувчи бошқа препаратлар билан бирга мажмуавий даволашда, 5-фторурацилнинг дозасига тузатиш киритиш талаб этилади.\n5-фторурацил ва антрациклинлар бир вақтда қўлланганида антрациклинларнинг кардиотоксик самараси кучайиши мумкин.\nЭндоген ва фторланган пиримидинларнинг катаболизмига жавобгар бўлган дигидропиримидин дегидрогеназа ферментининг ингибиторлари (бривудин, соривудин) билан бир вақтда қабул қилинганида, 5-фторурацилнинг токсиклиги аҳамиятли ошади. Фторурацилни аминофеназопом, фенилбутазон ва сульфонамид билан даволашдан кейин ва бирга қўллаш мумкин эмас.\nХлордиазопоксид, дисульфирам, гризеофульвин ва изониазид 5-фторурацилнинг фаоллигини кучайтириши мумкин. Фторурацил вакцинацияга иммунологик жавобни пасайтириши мумкин. 5-фторурацил билан даволаш даврида тирик вакциналарни қўллаш, вируснинг репликациясини кучайишига олиб келиши мумкин. Левамизол 5-фторурацилнинг гепатотоксиклигини кучайтириши мумкин.\n5-фторурацил, фолин кислотаси ва винорельбин бир вақтда қўлланганида, оғиз бўшлиғи ва меъда-ичак йўллари шиллиқ қаватининг жиддий яллиғланиши ривожланиши мумкин.\n5-фторурацил билан даволаш антиметаболитларни қўллаш тажрибасига эга бўлган шифокор-онколог кузатуви остида амалга оширилиши керак. Оғир токсик реакциялар, шу жумладан ўлим билан якунланувчи, ривожланиши хавфини эътиборга олиб, шифокор пациентни мумкин бўлган хавф ва зарурий эҳтиёткорлик чоралари хақида мукаммал хабардор қилиши шарт. Даволашни стационар шароитларида бошлаш керак.\n5-фторурацил эритмасини қўллаш олдидан паст хароратлар таъсири остида чўкма хосил бўлган холда эритмани яхшилаб силкитатуриб, 60оС гача иситиш, ва сўнгра хона ҳароратигача совутиш керак. Агар чўкма эримаса, препаратни хавфли чиқиндиларни йўқотишни амалдаги норматив актларини хисоби билан утилизация қилиш керак.\n5-фторурацил билан адекват танланган даволашда одатда лейкопения ривожланади. Лейкоцитларнинг минимал миқдори одатда даволашнинг биринчи курсида 7-14 кунлар орасидаги даврда кузатилади, лекин баъзида бу минимум 20 кундан кейин хам кузатилиши мумкин, даволашнинг 30 кунига келиб нормага қайтади. 5-фторурацил билан даволаш жараёнида хафтада камда бир марта қоннинг клиник тахлилини ўтказиш керак.\nСтоматит, диарея, меъда-ичак йўлларидан ёки ҳар қандай бошқа жойдан қон кетиши пайдо бўлганида, бу симптомлар йўқолгунича препарат билан даволашни тўхтатиш керак.\nТана вазни аҳамиятли пасайганида, суяк кўмигининг фаолияти пасайганида, жигар ёки буйраклар фаолиятини бузилишида, катта жаррохлик аралашувлардан кейинги эрта операциядан кейинги даврда (30 кунгача), бошланғич доза 1/3 ёки 1/2 га камайтирилиши керак.\nИлгари кичик чаноқ сохасига радиациянинг юқори дозалари таъсирига дучор қилинган ёки алкил гуруҳини ажратувчи препаратларни қабул қилган беморларга буюришда эҳтиёткорликка риоя қилиш керак.\nДигидропиримидин дегидрогеназа ферментининг ингибиторлари (бривудин, соривудин) билан бир вақтда қабул қилинганида, 5-фторурацилнинг токсиклиги аҳамиятли ошади, эндоген ва фторланган пиримидинларнинг фаоллигини тиклаш учун, 5-фторурацил препаратини қабул қилиш олдидан танаффус қилиш керак.\nЭркаклар ва туғруқ ёшидаги аёллар 5-фторурацил билан даволаш вақтида ва кейин энг камида 3 ой давомида контрацепциянинг ишончли усулларини қўллашлари керак.\n5-фторурацил D тоифадаги препаратларга киради.\nҲомиладор аёлларда 5-фторурацилни қўллаш бўйича назоратланган тадқиқотлар йўқ, лекин, 5-фторурацилнинг фармакологик ва токсикологик хусусиятлари асосида, ҳомиладор аёлларга 5-фторурацил буюрилганида, у ҳомилага шикастловчи таъсир кўрсатиши мумкинлигини тахмин қилиш мумкин. Ҳайвонлардаги репродуктивликка таъсири бўйича ўтказилган тадқиқотларда 5-фторурацилни буюриш, эмбрионларнинг ўлимини ошиши ва тератоген таъсир билан бирга кечган, бу фторпиримидин ҳосилаларининг кутиладиган самараси ҳисобланади. 5-фторурацилни одам учун потенциал тератоген ҳисоблаш керак. Ҳомиладоролик вақтида 5-фторурацилни қўллаш мумкин эмас. Агар 5-фторурацил ҳомиладорлик вақтида буюрилса ёки агар бу препаратни қабул қилаётган пациентда ҳомиладорлик юз берса, уни ҳомила учун мумкин бўлган хавфи ҳақида огоҳлантириш керак. Репродуктив ёшидаги аёлларга 5-фторурацил билан даволашни фақат ишончли контрацепцияни қўллаш шарти билан буюриш керак.\n5-фторурацил ва унинг метаболитларини кўкрак сути билан чиқарилиши номаълум. Одамнинг кўкрак сутига кўпчилик препаратлар тушиши, шунингдек эмизикли болаларда оғир ножўя реакциялар бўлиши мумкинлиги туфайли, эмизувчи онага 5-фторурацилни буюришдан сақланиш, ёки даволаниш даврида эмизишни тўхтатиш керак.\nУйқучанлик, бош оғриғи ва онгни чалкашиши каби ножўя самараларининг кўринишларини эҳтимоли туфайли, диққатни юқори жамлашни ва психомотор реакциялар тезлигини талаб қилувчи потенциал хавфли фаолият турлари билан шуғулланишда эҳтиёткорликка риоя қилиш керак.\nСимптомлари: уйқучанлик, кўнгил айниши, қусиш, диарея, ярали стоматит ва меъда-ичакдан қон кетиши, суяк кўмиги фаолиятини сусайиши (тромбоцитопения, лейкопения ва агранулоцитоз).\nДаволаш: симптоматик. Фторурацилга специфик антидот номаълум.\nЛейкоцитар ва тромбоцитар концентратлар трансфузиясини қўллаш мумкин, электролит балансини мувофиқлаштириш керак.\nКулранг бромбутилкаучук тиқинли ва пластик сариқ компонентли синдириб олинадиган алюмин қопқоқли қаҳрабо рангли шиша флаконлар (I тур). 1 флакондан йўриқномаси билан картон қутида.\n25оС дан юқори бўлмаган хона ҳароратида сақлансин. Ёруғликдан ҳимоялансин ва оригинал ўрамда сақлансин. Совутгичда сақланмасин ва музлатилмасин.


Наргиза Асад. Меҳмон (ҳикоя) — www.ziyouz.uz\nБош саҳифа Ўзбек насри онлайн антологиясиНаргиза Асад (1984)Наргиза Асад. Меҳмон (ҳикоя)\nНеъмат ака гардишли дарвоза ёнига келиб, нафасини ростлади. Охирги пайтларда мана шундай кўп юрса чарчаб қоляпти. Қариликнинг аломатидир-да бу ҳам. Бирпас эшик олдидаги ўриндиқда дам олгач, қия очиқ дарвозадан аста бўйлади:\n– Ким бор? Давлатбой! – дея ичкарига бир-бир одимлади. Қудаси кўринмади, доим ҳовлини бошига кўтарувчи бола-бақрадан ҳам дарак йўқ. Бир зум ҳовлининг ўртасида ҳайрон бўлиб турди-да, сўнг қўлидаги халталарни деворга суяб, томорқага ўтди. Икки туп ёнғоқ соясида болакайлар ёнғоқ чақиб, еб ўтиришар, Ҳилолахон эса тандирга нон ёпарди.\n– Ассалому алайкум! Ҳорманг, қизим. Яхшимисизлар? – деди Неъмат ака. Келин унга бир қараб қўйди-да, қизариб кетган юзини енгига артиб, турган жойида:\n– Ҳа, яхшимисиз, кираверинг, ичкаридалар, – дея ишида давом этди.\n– Майли-майли, қизим. Овора бўлманг, мен ўзим, – деди Неъмат ака, гўё мезбонни овора қилгандек, аста ўзи ҳовлига ўтаркан.\nТавба, у қачон бу уйга келса, келин мулозамат билан кутиб олар, ишини қўйиб, жой тайёрлашга уннарди, бугун нима бўлдийкин? Неъмат ака пишиб ётган шиғил узумларга қараб, шуларни ўйларкан, ё бемаврид келдиммикан, деди ўзига ўзи. Кейин иккиланиб, қизи тушган уйнинг эшигини тортди. Эшик ичкаридан қулфланган эди. Унинг ҳайронлиги янада ортиб, атрофга аланглади. Шу пайт унга бегонасираб қараб турган бояги икки болага кўзи тушди-ю, бирдан жилмайди.\n– Қани, бу ёққа келинглар-чи, – деди у болаларга имлаб. Улар бир-бирига қараб олишди-да, чолнинг юзидаги самимият, кўзидаги қувноқликни кўриб, аввал кичиги, кейин каттаси унга яқинлашди. Неъмат ака энгашиб, уларнинг пешонасидан ўпаркан, деворга суяб қўйилган халтасидан ширинликлар олиб узатди. Боядан бери кўзларини катта-катта очиб ётсираб турган болакайлар энди Неъмат акага қараб жилмайишарди. Беш ёшлар чамасидаги қизча эса сахий меҳмонга раҳмат айтди. Қария болалар бир-бирига мақтаниб конфет еяётганини мароқланиб кузатаркан:\n– Ширин эканми, ҳа, баракалла, – деди уларнинг олдига чўккалаб.\n– Келинойинг қани, нега эшиги қулф? – деб қизчани гапга тутди. Қизалоқ эса муҳим нарса эсига тушгандек бижирлаб:\n– Биласизми, ойим билан келинойим уришиб қолдила, кейин келнойимла уйларига кириб кетдила. Кейин-чи, биззи кирмасин деб эшикларини бекитиб ҳам олдила, – деди билағонлик қилиб.\n– Ҳм, шунақами, – деди Неъмат ака катта келиннинг бояги қош-қовоғини эслаб.\n– Ҳа, майли. Бор, келинойингни чақир, бобом келдилар, дегин, хўпми? – деди ва ўзи уч ёшлар чамасидаги Суннатжонни кўтариб, ҳовли сатҳини аста кеза бошлади. Қизалоқ эса чопқиллаганча дераза томонга югурди.\nМадина рўмолини тўғрилаб эшикни очганда, отаси овсинининг ўғлини кўкка отиб ўйнатар, болакай “қиқир-қиқир” қилиб кулар, бир қарашда улар бобо-набиранинг ўзи эди.\n– Вой, дада, ўзизмисиз?! Ассалому алайкум. Нимага бу ерда турибсиз, уйга кирмайсизми? – деди у отасига. Неъмат ака, эшигинг ёпиқ экан, демади-да:\n– Қўявер, биз мана бу тойчоқ билан ўйнаб тургандик, шундайми? – деди Суннатжоннинг юзидан ўпиб пастга тушираркан.\nМадина отасининг елкасидан олиб саломлашаркан, оғзига биринчи келган баҳонани айтди:\n– Ҳа, неварангизни ухлатаётгандим, мушук кирмасин деб эшикни ёпиб қўювдим-да, – деди ва супага шоша-пиша дастурхон тузатди. Сўнг отасидан ҳол-аҳвол сўраб, тандир тарафга бир қараб қўяркан, отасининг ёнида ўтириб, дастурхонга талпинаётган Суннатни шарт кўтарди-да, опасининг олдига қўйиб:\n– Қаранг укангизга, – деб жеркиди, кейин отасининг кузатиб турганини сезиб, қўлига ул-бул ширинликлардан олди-да, мулойимлашиб:\n– Мана буларни олинглар-да, ўйнанглар. Меҳмон келганда болалар бундай ўтирса, уят бўлади, – деди. Неъмат ака қизи келтирган иссиқ чойдан ҳўпларкан:\n– Қайнотанг қани? – деди ўғлининг ўйинчоқларига тегаётган овсинининг болаларига қараётган қизига.\n– Оғайниларининг туғилган куни экан, шунга ойим билан Бўстонлиққа кетишувди. Кечгача келиб қолишса керак, – деди отасининг сер солиб ўтирганига ҳайрон бўлиб. Сўнг: – Ҳа, дада, нима гап, бошқачасиз ё уйда нимадир бўлдими? – деди Мадина хавотирланиб.\n– Биз яхшимиз, ҳеч хавотир олма. Ўзингиз қалайсиз, тинчмисизлар? – деди тандирдан нон узаётган катта келинга ишора қилиб.\nМадина отасининг синчковлигини биларди, пайқабди-да, деб ўйлади, лекин нима деярини билмай, бироз каловланди.\n– Тинчлик. Ҳа энди уй ичида бўлади-да, хавотир олманг, дада, – деди шашти тушиб.\n– Шундай дегин. Бир кунгина ўз ҳолингга қолсанг, шу экан-да. Қайнота-қайнонанг эшитса, ранжимайдими, ахир?\nМадина жавоб учун сўз тополмади. Неъмат ака чуқур тушган ажинларини текисламоқчи бўлгандай кафтини манглайи узра юргизиб, оҳиста уф тортди. Сўнг сал ҳовуридан тушди-да, рўпарасида бошини қуйи солиб ўтирган қизига насиҳат қилди:\n– Рўзғорда нималар бўлмайди. Сен кичиксан, болам, бир гапдан қол. Шундай қилсанг, кам бўлмайсан. Кўнглингни, феълингни кенг қил. Барака топасан, қизим, – деди вазминлик билан.\nМадина вояга етган хонадонда ота сўзи икки бўлмаган. Оилада нима машварат бўлса, энг сўнгги хулосани ота айтган. Шу боис унинг гапини икки қилишга одатланмаган Мадина бу сафар ҳам индамади. Томоғига тиқилиб келаётган алланима киприкларида ёш бўлиб ялтиради. Бир пайтлар ўқимишли, ҳамманинг эътиборида бўлган бу қиз бугун турмушга чиқиб, иложсизлигидан, арзимаган оилавий “деди-деди”ларга эзилиб ўтирганидан хўрлиги келди.\nНеъмат ака эса ерга қараб сукут сақлаб тураркан, иккита иссиқ нонни кўтариб келган бояги бижилдоғ қизчани ёнига ўтқазди-да, аста гап бошлади:\n– Мен ота-онамдан етим қолганимда ҳали бола эдим. Бир қараганда, бола эдиг-у, аммо қора рўзғорнинг ташвиши бизни эртароқ улғайтириб қўйганди. Пирмат амакинг энди уйланган маҳали биз олти опа-ука, жами саккиз жон каталакдек уйда яшардик. Биласанми, бизни ўша машъум очарчилик, қаҳатчилик йилларидан асраган нарса нима? Қора қозонда қайнаган ёвғонгина эмас, балки ўзаро меҳр-оқибат, инсоф-диёнат эди, болам. Эсласам, нафақат жигарлар, балки қўни-қўшни, маҳалла-кўй ҳам бир-биримизга биродар, қардош бўлган эканмиз. Мабодо қўшниникида ош пишадиган бўлса, бизни ҳам чақиришар, чиқолмаганларга девордан албатта бир коса овқат узатиб юборишарди. Энди ўйласам, у пайтлар одамларнинг қорни оч бўлса ҳам, кўнгли тўқ бўлган экан, қизим.\nМадина отасини яхши билади. У фарзандлари хатога йўл қўйса, бақир-чақир қилиб уришмайди, бунинг ўрнига ўз ҳаётидан бирор воқеа ёки таъсирли ривоятни айтиб, мағзини ўзинг чақиб ол, дегандай бўлади. Бу ҳикояларнинг хулосаси баъзан шундай аччиқ бўлардики, бундан кўра уришгани яхшийди, деб ўйлашарди улар.\nЧол чойдан бир ҳўплаб, гапида давом этди:\n– Акамнинг хотини, раҳматли Сарви янгам ҳали ёш бўлса-да, биз етимларни ўз боласидек қабул қилганди. Очиқкўнгил, саришта, саховатли аёл эди, гўри нурга тўлсин, илойим. Менимча, у аёлга ҳар қанча таъриф камлик қилса керак. Мени Кенжа деб атарди. Бошқалардан кўра кўпроқ эркалатар, кичкина деб кўнглимга қарарди. Ширинсўз бўлгани учунми, ош қилса капгир, кашта тикса игна-ип кўтариб янгамнинг ортидан қолмасдим. Акам билан янгам биз ука-сингилларнинг бошимизни силаб вояга етказишди, ўқитиб, уйли-жойли қилишди. Ажратиш, қизғаниш, камситиш нималигини билмай ўсдик. Шу сабаб бизнинг рўзғор тутумимизда бундай нарсалар бўлмаган. То ҳовли-жой қилгунимизча бир уйда иноқ яшаганмиз. Буни ўзинг ҳам эсларсан. Ҳозир атрофдагиларга қараб туриб, тотувлик бизнинг турмуш тарзимизга сингиб кетган экан, дейман-да, – деди оғир хўрсиниш билан меҳмон. Сўнг жим эшитиб ўтирган қизига қараб:\n– Бугун яшайман десанг, ҳамма нарса бор, лекин гоҳо шу кўнгил қурғур торайиб кетяптими дейман-да, болам? Кенгга дунё ҳам кенг, кўнгилни кенг қил, – деди қария, боядан бери эртак эшитаётгандек анграйиб қолган қизчанинг сочини силаб. Кейин жойидан аста қўзғалиб, юзига фотиҳа тортди. Қизининг “Қолинг, овқатга уннайман”, дейишига ҳам қарамай, кетишга чоғланди.\nНеъмат ака дарвоза олдига етганда ошхона томонга қараб:\n– Майли, қизим. Сиз ҳам яхши қолинг. Уйингиздагиларни ҳам сўраб қўйинг. Ўтинглар бизникига ҳам, хурсанд бўламиз, – деди.\nҲалитдан бери ота-боланинг гапига қулоқ солиб турган Ҳилолахон меҳмонни кузатишга чиқиб, кўзларини ердан узмай:\n– Келганингиз учун раҳмат, қудабува. Келиб туринг, биз ҳам хурсанд бўламиз, – деди синиқ жилмайиб.\nМадина отасини кузатиб эшикни ёпаркан, шу тобда негадир ўзини енгил ҳис этди, дили алланечук равшан тортгандек бўлди. Супага яқинлашаркан, уни кўриб дастурхондан шартта қўлини тортган овсинининг болаларига қараб, жилмайди-да:\n– Олаверинглар, меҳмон бобонгиз сизлар учун олиб келибди бу ширинликларни, – дея Суннатжоннинг юзидан ўпиб қўйди. Сўнг ортига қараб:\n– Келинойи, келинг, бирга чой ичамиз, – деди меҳрли овозда.\n– Ҳозир, боряпман, – деди ошхонадан қўлларини сочиққа суртганча овсини ёнига шошиб келаётган Ҳилолахон.\n← Аввалги Аввалги Олим Жумабоев. Бир ўзбек ўйи (ҳикоя)\nКейинги → Кейинги: Исматулла Абдуллаев. Абу Мансур Абдулмалик Ас-Саолибий


Бахтиёр Ашурматов: “Талабчан ишқибозлар учун курашчан жамоа тузишимиз керак” / CHAMPIONAT.asia\n14:44Арсен Венгер: "Санчеснинг сотилиши Ван Персининг кетишичалик оғриқли эмас" 0 14:29ЎФФ Президенти Ўзбекистон - Япония учрашувидан аввал терма жамоа делегациясига хат йўллади 38 14:18"Реал" ярим ҳимоячи учун курашда "Барселона"ни мағлуб этди 6 14:00Япония U-23 - Ўзбекистон U-23 - 0:4 LIVE. МАТНЛИ ТРАНСЛЯЦИЯ 474 13:57"Шанхай СИПГ" - "Спартак" 1:0 (ФОТО+ВИДЕО) 9 13:14МЮ Санчес агентига 12 млн. фунт тўлайди 20 12:48Осиё футболи. Чезаре Пранделли ишдан бўшатилди 7 12:34U-23 ОЧ. Ўзбекистон - Япония учрашуви бир дақиқалик сукут билан бошланади 37 12:18Ҳафта иқтибослари. Машҳурлардан энг сара фикрлар 6 11:57«Андижон» эртага «Цементчи» билан ўйнайди 4 11:47"Локомотив" бугун икки карра Россия чемпионига қарши ўйнайди 11 11:34Япония U-23 - Ўзбекистон U-23. Асосий таркиблар маълум 82 11:32“Шўртан” жамоаси ўз қароргоҳида машғулотларга киришди 8 11:28Тезкор хабар: Обамейянг ва "Арсенал" келишиб олишди 6 11:18Спортчилар ижтимоий тармоқларда 1\nБахтиёр Ашурматов: “Талабчан ишқибозлар учун курашчан жамоа тузишимиз керак”\n“Навбаҳор”нинг янги мураббийи Бахётир Ашурматов Наманганда ҳам курашчан жамоа шакллантириш учун бел боғлаган.\nУшбу ҳафтанинг шов-шувли ўтишларидан бири шубаҳасиз Ашурматовнинг “Навбаҳор” бошқарувини ўз қўлига олгани бўлди. “Лочинлар”нинг навбатдаги устози эртадан расман жамоа аъзоларига таништирилади шу тариқа ишга жиддий тарзда киришади. Бахтиёр Ашурматов янги клуби билан шартнома имзолаганидан сўнг “СА”га махсус интервью берди.\n- Бахтиёр ака, “Бунёдкор”да иш бошлаганингиздан сўнг, сизнинг кейинчалик “Навбаҳор”га бош мураббий этиб тайинланишингизни кўпчилик кутмаганди. Наманганликларнинг таклифи ўзингиз учун ҳам сюрприз бўлгандир?\n- Амалдаги чемпион “Бунёдкор” клубига ўтишдан олдин, бош мураббий Миржалол ака Қосимов билан ўзаро суҳбатлашгандик. Шунда у киши менга агарда олий лиганинг бирорта клубидан аниқ ва қониқарли таклиф бўлса, бош мураббий сифатида фаолият юритишимга қаршилик қилмаслигини айтганди. Шундан сўнг уларнинг таклифини қабул қилиб, жорий мавсум “Бунёдкор”га мураббий сифатида ёрдам беришни ўйлаб юргандим. Ва шу орқали клубда Миржалол ака Қосимов, Александр Волков сингари мутахассислардан ўзим учун айрим янгиликларни кафш этишни режалаштиргандим. Тўғрисини айтсам, ўзим ҳам таклиф бўлишини кутмагандим. Шунинг учун “қалдирғочлар” билан иккинчи йиғинда қатнашиб келаётгандим. “Навбаҳор” раҳбариятидан чорловлар бўлгач, бу ҳақда Миржалол ака ва “Бунёдкор” клуби раҳбарлари билан гаплашдик. Улар менинг келгуси фаолиятимда омад тилади. Бу менга қўшимча куч ва ишончимни ортишига сабаб бўлди. Бунинг учун улардан миннатдорман.\n- Охирги пайтларда “Навбаҳор”да молиявий муаммолар борлиги айтилмоқда. Қолаверса бунгача амалда бош мураббий бўлиб келган Нўъмон Ҳасанов ҳам жамоа йиғинида эмасди. Гарчи шундай бўлишига қарамай, таклифни қабул қилдингиз. Бунга нима туртки берди?\n- Аввало шуни айтиб ўтишни истардимки, клуб раҳбарлари билан музокара жараёнини бошлашдан олдин Нўъмон ака Ҳасановни расман клубдан кетганини эшитгандим. Мен бу инсонни жуда ҳурмат қиламан. Агарда Нўъмон ака клубда қолиб фаолиятини давом эттираётганида, мен бу ерга келмасдим. Шуни менга маълум қилишдики, Намангандаги йиғин Мустафо Байрамов бошчилигида ўтаётганди. Шундан сўнг таклифни қабул қилдим. Нима учун? Биласизми ўтган йили “Гулистон” биринчи даврада яхши натижаларга эришганди. Аммо шунга қарамай якунда элитани тарк этди. Тўғрисини айтганда, бу билан мураббий сифатида ўзимни ҳақиқий кучимни кўрсата олмадим деб ўйлайман. Шунинг учун жорий мавсум менда бундай имконият яна туғилди. Энди “Навбаҳор”да ҳам астойдил ишлаб, мураббий сифатида илиқ таассурот қолдиришни хоҳлайман.\n- Дарҳақиқат, “Гулистон”даги фаолиятингиз аввалига ёмон кечмаётганди. Аммо клубда юзага келган молиявий муаммолар туфайли жамоа кучлилар сафини тарк этди. “Навбаҳор”даги бугунги холат ҳам собиқ жамоангиздаги вазиятга ўхшашиб кетади. Бундан ҳавотирга тушмаяпсизми?\n- “Гулистон”нинг омадсиз иштирокини фақатгина моддий муаммолар билан боғлаш ниятида эмасман. Қаердадир ўзимизнинг хатоларимиз ҳам бўлди. Бунда аълоҳида бир нарсани аниқ кўрсатиб ўтиш қийин. “Навбаҳор”да ҳам бу борада ҳаммаси кўнгилдагидек дея олмаймиз. Бу қайсидир маънода ҳадик уйғотмоқда ҳам. Лекин клуб раҳбарлари билан суҳбатлашганимизда, молиявий муаммолар бартараф этилишига вада берди. Умид қиламанки, ҳаммаси яхши бўлади.\n- Наманганлик ишқибозлар талабчан бўлади. Уларга нима деган бўлардингиз?\n- “Навбаҳор” қароргоҳига борганимда мухлислар мени хурсандчилик билан кутиб олишгани кайфиятимни янада кўтариб юборди. Қолаверса клубга ўтаётганим тўғрисидаги интернет сайтларда чиқаётган хабарлар остидаги қолдирилаётган фикрларнинг ижобий бўлаётгани ҳам қўшимча куч бағишламоқда. Мураббий учун энг аввало ишқибозларнинг далдаси биринчи ўринда туради. Наманганлик ашаддий фанатларнинг мендан нима кутишаётганини яхши биламан. Уларни хурсанд қилиш учун жангавор ва келажаги порлоқ клуб шакллантириш керак бўлади. Мухлислар доим жамоани юқори поғоналарда юришини истайди. Тан олиш керак, охирги йилларда томошабинлар ташрифи кескин пасайиб кетган. Бу йил насиб қилса янги таъмирдан чиқарилган стадионда ўйнаймиз. Истардимки, тринуба аввалги йиллардагидек тўлиб тошишини. Бунинг учун айтиб ўтганимдек, курашчан таркибни йиғишимиз керак. Уларни айнан ҳужумкор ва мазмунли ўйин намойиш этиш орқалигина стадионга қайтаришимиз мумкин. Бу ерда илгари кўплаб мураббийлар ишлаб кетган. Уларнинг айримларини мухлислар ҳанузгача илиқ хотиралар билан эслайди. Ўз навбатида мен ҳам яхши ном қолдириш учун бор маҳоратимни ишга солишга тайёрман.\n- “Навбаҳор”да ҳар йили футболчиларнинг келди-кетдиси кузатилмоқда. Бу йил ҳам шу холат такрорланаётганини кўряпмиз. Янгитдан жамоа шакллантириш учун кўпроқ нималарга эътибор қаратасиз?\n- Бу борада энг муҳими раҳбарият билан фикрларимиз бир жойдан чиқмоқда. 6-7-ўринлар учун курашамиз деб, қуруқ вада беришни истамайман. Вазиятга реал баҳо бериш керак доим. Мухлисларга яхши маълумки ўтган йилги таркибнинг 70-80 фоизи тарқалиб кетган. Шуни ҳам инобатга олиш керак. Вақт ўтиб бормоқда. Юқори савиядаги ўйинчилар бошқа клублар билан шартнома имзолаб бўлишган. Очиғини айтганда, бир йилдаёқ қимматбаҳо маҳаллий ўйинчилар ва узоқ хорижлик легионерлардан иборат таркиб тузмоқчи эмасмиз. Бунинг учун катта пул керак бўлади. Ундан кўра, асли наманганлик ва ҳозирги кунда бошқа клуб сафида шуғулланаётган футболчиларни ортга қайтармоқчимиз. Азалдан Наманганда истеъдодли ўйинчилар етишиб чиқади. Демоқчиманки, маҳаллий ўйинчилар иштирокида ҳам курашчан жамоа тузиш мумкин. Шу сабабли аввало биз наманганлик футболчиларга таклиф билан чиқмоқчимиз. Бу йил насиб қилса ўзимиз истаган жамоани шакллантира олсак, кейинги мавсумлардан бошлаб, юқори ўринларни кўзлаш мумкин.\n- “Навбаҳор” билан келишувга эришганингиздан сўнг, аксарият мухлислар “Гулистон”даги собиқ шогирдларингизнинг айримларини “лочинлар” “аъзоси”га айлантириб қўйишди. Бу хусусда нима дейсиз?\n- Бўлиши мумкин. Чунки айтиб ўтганимдек, ҳозир тайёр ўйинчиларнинг ўз клуби билан шартномалари мавжуд. Шунинг учун ўзим имкониятларини яхши билган шогирдларимни таклиф этиш ниятидаман. Мисол учун Раббим Ҳасанов. Ўйлайманки бу футболчи “Навбаҳор”да ҳам чаққон харакатлари билан жамоага фойда келтира олади ва мухлислар ёқимтойига айланади. Ундан ташқари дарвозабонлар Хуршид Хаджаев ва Дониёр Усмоновни ҳам йиғинимизга таклиф этиб, кўрикдан ўтказамиз. Булардан ташқари наманганлик Отабек Валижонов билан Жаҳонгир Меҳмоновни ҳам жамоага қайтармоқчимиз. Шунингдек ўтган йили “Навбаҳор”да ўйнаган ва бугунги кунда “Машъал” йиғинида иштирок этаётган Собир Ҳамидовни ҳам ортга қайтариш йўлини кўриб чиқмоқчимиз.\n- Мустафо Байрамов билан Роберт Гай мураббийлар штабида сизга ёрдам беришда давом этадими?\n- Бу борада ўзгариш бўлади. Лекин Мустафо Жеферовични жамоада олиб қолмоқчимиз. Чунки Байрамовни олдиндан яхши биламан. Клубда кўп йиллар давомида футболчи ва мураббий сифатида мехнат қилган. Шундай экан у киши билан хайрлашиш тўғри бўлмайди. Роберт Сергеевич келадиган бўлсак, очиғини айтганда, клубга Нўъмон ака Ҳасанов келганидан кейин Гайни кетган бўлса керак деб ўйлагандим. Лекин шуниси маълум бўлдики, Сергеевич ҳамон жамоа билан бирга. Бу мутахассисни ҳам хурмат қиламан ва ўзаро муносабатимиз яхши. Бироқ Гай ёрдамчи мураббий сифатида ишлагандан кўра, бирор бир клубни мустақил равишда бошқариши маъқул деган тўхтамга келдик. Чунки у ҳам илгари асосан бош мураббий сифатида ишлаган. Айни пайтда ёрдамчи мураббийликка кимни таклиф этиш масаласини кўриб чиқмоқдаман. Дарвозабонлар билан ишловчи мураббий ҳам олиб келишни ўйлаб турибмиз. Душанба куни клубга бораман ва шу куни футболчилар билан таништирув маросими ва йиғилиш бўлиб ўтади. Кейин расман ишга киришаман. Ёрдамчиларим ким бўлишини шу иш жараёнида ҳал қилиб оламиз.


Қирғизистон собиқ президенти миллиард долларлик лойиҳага сармоя ётқизмоқда - BBC O'zbek\nҚирғизистон собиқ президенти миллиард долларлик лойиҳага сармоя ётқизмоқда\nҚирғизистон собиқ президенти Курманбек Бакиев ҳозирда ўзи яшаб турган Беларусда 1 миллиарда Америка долларилик "Беларус миллий биотехнологиялар корпорациясига" сармоя ётқизмоқда.\nХабарларга кўра, жаноб Бакиев сармояни ўз ўғиллари билан биргаликда сарфлаш илинжида.\nБелорус матбуотига гапирган манбалардан бири, "Жаноб Бакиев ва унинг ўғиллари Қирғизистонда бу каби лойиҳа билан аввал ҳам шуғулланишгани, эндиликда ётқизилаётган пуллар қисман шахсан уларга тегишли, қисман эса бошқа ҳиссадорлар маблағлари бўлиши мумкинли"лигини айтган.\nЯқинда "Минск" меҳмонхонаси бошқарувчиси этиб тайинланган жаноб Бакиевнинг турмуш ўртоғи бу лойиҳа борасида бирон маълумотга эга эмаслигини айтган.\n"Беларус миллий биотехнологиялар корпорацияси"нинг 33% ҳиссалрига эга бўлган Минск вилоят Ижроия Қўмитаси ҳам лойиҳа "ҳали ўта бошланғия босқичда" эканлигини айтиб, шарҳлашдан бош тортган.\nРоссия матбуотига кўра, ушбу корпорация шу йил август ойида қайд этилган.\nКорхона Руденск шаҳрида қурилиб, унинг агросаноат соҳасида юқори технологиялар асосида чорвачилик учун ем ва емга қўшиб берилувчи моддаларни ишлаб чиқиши режаланган.\nЛекин Беларус президенти Александр Лукашенко матбуот хизмати бу каби лойиҳа режаланганлигини тасдиқлаб, 2032 йилга қадар қатор солиқ имтиёзлари берилишини билдирган.\nРуденскдаги лойиҳанинг қиймати ҳаммаси бўлиб 1 миллиард доллар бўлиши айтилган. Расмий фармонда "Беларус миллий биотехнологиялар корпорация" ўз молиясини ишлатиши айтилган. Хитой банкларидан бири ҳам сармоячи сифатида жалб қилиниши мумкинлиги билдирилган.\nШунинг учун лойиҳа қийматининг айнан қанча қисми Бакиевлар томонидан ётқизилиши номаълум эканлигини айтишимиз мумкин.\nКурманбек Бакиев 2010 йили Қирғизистондаги инқилоб ортидан мамлакатни тарк этганди.\nҚирғизистон маҳкамаси Бакиев ва унинг ўғлига нисбатан сиртдан оммавий қотиллик, расмий вазифасини суистеъмол қилиш ва яна қатор жиноятларда айблов эълон қилиб, халқаро қидирувга берганди.\nБеларусда Курманбек Бакиевга фуқаролик берилган ва Бишкекнинг уни экстрадиция қилиш талаби рад этилган.\nШу йил октябр ойида Бакиевнинг иккинчи рафиқаси Назгул Толомушова «Отел Минск» унитар корхонасининг директори этиб тайинлангани хабар берилганди.


Халқ ишончини оқлашдан буюк вазифа\n– Қозоғистоннинг ҳар бир фуқаросига танловини амалга ошириш имкони берилган сайловда халқимиз муносиб номзод Қасим-Жўмарт Тўқаевга ишонч билдирди. 46 ёшидан жуда катта масъулиятли лавозимларда меҳнат қилган доно сиёсатчи, малакали иқтисодчи, дипломат Қасим-Жўмарт Кемелули 66 ёшида давлат тизгинини қўлга олишга муваффақ бўлди.\nИстиқлолнинг мовий байроғи ҳилпираган ҳур замонда элимиз иқтисодиёти ва барқарорлигини мустаҳкамлашда янги Президент зиммасига улкан масъулият юкланади. Зеро, халқ ишончини оқлашдан буюк вазифа йўқ. Бу борада янгидан сайланган Президентга халқимиз эргашади ва уни ҳар доим қўллаб-қувватлайди.\nЖарилқасин АЗИРЕТБЕРГЕНОВ, Туркистон шаҳар фахрийлар кенгаши раиси:, 2019-06-10, 18:04 109


Бугун, 3 март куни Олий Мажлис қонунчилик палатасининг навбатдаги ялпи мажлиси бўлиб ўтди.\nKun.uz мухбири «Қишлоқ хўжалиги кооперацияси тўғрисида»ги қонун лойиҳаси ҳам кўрилган мажлис якунида қишлоқ хўжалиги вазирлиги бошқарма бошлиғи Исроилжон Холмирзаев билан фермер хўжалиги ерларидан ёшларга ер бериш масаласида интервью уюштирди.\n— Ҳозир қишлоқ жойларда фермер хўжаликлари ҳисобидан ишсиз ёшларга ер майдонлари бериляпти. Айтинг-чи, бу жараён қандай тартибга солинади? Шунингдек, ер олган ёшларнинг ҳуқуқлари қандай ҳимоя қилинади? Ер олган ёшлар етиштирган маҳсулоти учун солиқ тўлайдими?\n— Ҳақиқатан ҳам, ҳозир ҳудудлар имкониятидан келиб чиққан ҳолда ёшларга ер бериляпти. Бунда аҳоли зичлиги ва ҳудуддаги меҳнат билан таъминланганлик ҳолатига алоҳида эътибор қаратилади.\nАлбатта, бу ер майдонларида ёшлар юқори даромад келтирадиган маҳсулот экишга ҳаракат қилади. Улар бу жойларда икки, уч мартадан ҳосил олади.\nАгар ёшларга ер асосий экин майдонидан берилган бўлса, бир йил, ғалладан бўшаган ер берилган бўлса, ўша мавсум учун маҳсулот етиштириш мумкин.\nБуни қонунларимиз ҳам эътироф этади, яъни иккиламчи ижара шартномалари бор бизда.\nЁшлар бу майдонда етиштирган маҳсулотини эркин тасарруф қилади.\nҚишлоқ хўжалиги вазирлиги бошқарма бошлиғи Исроилжон Холмирзаев\n— Уларнинг ҳуқуқлари масаласи қанчалик ўйланган бу жараёнда? Чунки ҳамма фермерга ҳам ёқмайди ўз еридан экин майдонини бошқага шунчаки ажратиб юбориш. Бу ерда шунингдек, унинг ерга эгалик ҳуқуқлари ҳам бор...\n— Уларнинг ҳуқуқларини фермерлар ҳимоя қилади. Бу фермерга албатта ёқади. Чунки ҳар бир касб эгаси ўзидан шогирд қолдиришни истайди. Масалан, мен хоҳлайман.\nБу жараёнда фермерлар ўзи ташаббус билан чиқяпти.\n— Фермерлик еридан жой олган ёшларга ўзи етиштирган маҳсулоти учун солиқ тўлаш вазифаси юкланмайдими?\n— Йўқ, уларга солиқ тўлаш мажбурияти кўрсатилмаган. Ер солиғини фермерлар тўлайди.\n— Бу ишсиз ёшларни иш билан таъминлашда яхши амалиёт. Айтинг-чи, у қанчалик узоқ муддатли бўлади, яъни кейинги йилларда ҳам давом этадими ёки бир йилликми?\n— Ҳозир бу саволга аниқ жавоб бериш қийин. Мана шу муддатгача давом этади ёки тўхтайди деб айтолмайман.


"Умид дарахти" дегин, ошна! | Fayzbog.uz\n“Умид дарахти” дегин, ошна!\n20.07.2017 / Маъмурият /\nЯқинда таътил олиб, оилам билан қишлоққа бордим. Ота ҳовлига бормаганимга ҳам бир йил бўпти. Иш, бола-чақа ташвиши деб, ойларни йилларга улаб юрибмиз. Гоҳида ишнинг кўплиги, гоҳида эса чўнтакнинг “шамолга макон” экани бормасликка важ бўлади.\nҚишлоқ ҳали-ҳамон ўша-ўша. Ёз келиб, Россияда ишлаётган йигитлар пулига қурилаётган, таъмирланаётган уйларни, ўтган давр ичида бир неча ҳамқишлоқларимнинг дорилбақога риҳлат қилганини айтмаганда, айтарли оламшумул ўзгариш сезмадим (доимгидек).\nКўчага чиқсанг, хотин-халаж, бола-чақа, кексалар ёки меҳнатга лаёқатсиз касалванд одамлар, қолаверса, тайинли иши бор эркаклардан бўлак одам кўринмайди. Болалигимда тушлик чоғида ҳамма катта толнинг тагида, кичкина анҳор бўйида салқинлаб ўтирарди. Гавжум бўлиб турарди. Ким билсин, бугун ҳамма иш билан бандми ёки аввалгилар бекорчи-танбал бўлишганми?! Менимча, биринчи вариант ҳақиқатга яқинроқ.\nБошқа жойларда қанақа билмайман, лекин биз томонларда қўлидан иш келадиган, аниқроқ айтганда, битта ғиштқолипни кўтаришга қуввати бор болалар ҳам бекор юрмайди. 15-16 ёшли ўсмирлар ҳам ўз эхтиёжи, айтайлик, кийим-кечак, китоб-дафтар учун пулни аксар ҳолларда ўзи топар экан. Энг кенг тарқалгани ғишт қуйиб, пуллаш. Қўлидаги қиммат телефон, устидаги кийим-кечаклар ана шу пуллардан. Хуллас, бекор ўтирадиган одам йўқ!\nУзр, бир оз чалғиб кетдим. Бир куни ўртоғим телефон қилиб, “Зерикмадингми? Юр, Риштонга бориб келайлик, иш бор”, деди. Менга ҳам маъқул тушди. Ўртоғим қишлоқда инглиз тилидан дарс беради. Ҳаётидан мамнун. Ойлиги ҳам яхши. Қишлоқ болаларига репиторлик қилади. Ўқувчилари ҳам кам эмас. Қийналиб ўқиганларининг чарчоғи бугун чиқаётганини айтади. Менга ҳам “Нима қиласан шаҳарда қийналиб, кел, ўзимизда ишла”, дегани деган. Биз эса юксак чўққиларга кўз тиккан мағрур. Ҳали бери қайтиш нияти йўқ…\nРиштон вокзалини ёнида одамлар тўп бўлиб турган жойга кўзим тушди. Бу ер бадиийроқ қилиб айтганда «Меҳнат бозори», халқона айтганда эса «Мардикор бозор». Қарасам, одамлар кўп эмас. “Мардикор бозор сустроқми”, деди. Ўртоғим “Мардикорбозормас, бу ерни номи ўзгарган”, деди. “Нима бўлди?”, десам, “Умид дарахти”, деб жавоб қайтарди. Мен кулиб юбордим. “Нега энди “Умид дарахти”?», деб сўрадим. “Бир куни шу бозорга чиқадиган танишим айтиб қолди. Ўзлари бу ерни “Умид дарахти” дейишаркан. Ҳар куни тонгда, умид билан, ризқ қидириб шу бозорга чиқишади. 5-10 сўм ишлаб, рўзғорига ул-бул олиб киради. Четга бора олмайдиганларнинг аксари шу ердан иш топиб, рўзғор тебратади”, деди. Мен “Ҳа, ҳақиқий шоирона ўхшатиш бўпти”, дедим.\nҲа, ажойиб халқимиз бор. Ҳеч ҳам тушкунликка тушмайди. Ҳар қандай муҳитдан қувонч қидиради. “Умид дарахти” деб қўйилган номнинг ўзиёқ бу инсонларнинг яшашга иштиёқини англатиб тургандек…\n“Қийналиб, тунни тонгга улаб ўқимаганимизда, бизам шу “Умид дарахти” тагида ўтирган бўлармидик. Одам ўз тақдирини ўзи белгилайди”, деди ўртоғим. Мен эса уларга қараб туриб, “Ҳа, балки сен ҳақдирсан”, дедим. Бу пайтда эса “Умид дарахти” тагидаги одамлар қий-чув қилиб машинада ўтирган ишга ёлловчи билан гаплашишарди…


* Депутат минбари\nЭл ишончини қозониш осон эмас\nБугун давлатимиз сиёсатида ¬халқ манфаатини таъминлаш ва ¬жи¬¬ноятчиликнинг олдини олиш — муҳим вазифалардан бирига айланди. Бу борада жойларда қилинаётган эзгу ишларнинг ташаббускори, шубҳасиз, Юртбошимиз ¬Шавкат Мирзиёевдир. Президентимиз айниқса, жиноятчиликка қарши курашда депутатлар ҳам янада фаол бўлиши, халққа, жамиятга фойдаси тегиб, сайловчиларнинг ишончини оқлаши шартлигини алоҳида таъкидлаб келмоқда.\nБундай даъватлар шахсан менинг фаолиятимда туб бурилиш ясади. Ўз ишларимга танқидий-таҳлилий назар ташлаб, шунга амин бўлдимки, жиноятчиликнинг олдини олишда биз, депутатлар, аввало, ишсиз фуқароларнинг қизиқишидан келиб чиқиб, уларни муқим иш жойи билан таъминлашимиз, ногиронлиги мавжуд, аҳолининг ижтимоий ҳимояга муҳтож қатламига қўлдан келганча ёрдам беришимиз шарт.\nМен Ўзбекистон "Миллий тикланиш" демократик партиясидан Бухоро вилоят Кенгашига сайланган ¬депутатман. 33-Жондор сайлов округида 16 минг нафардан зиёд сайловчиларим бор. Уларнинг шодлиги — менинг хурсандчилигим, уларнинг муаммоси — менинг муаммом. Шу боис ҳар бир байрам баҳона округимдаги эҳтиёжманд оилалар ҳолидан хабар оламан.\nПартиямизнинг "Ёшлар қаноти" томонидан ташкил қилинган "Уйма-уй" лойиҳаси доирасида ҳам бир қатор ишларни бажардим. Яъни "Жондор" МФЙ Манқуфи қишлоғидаги уюшмаган ёшлар билан учрашдим. Шунда Улуғбек Шоимов ва Ғиёс Ҳамроевларнинг вақтинчалик ишсиз эканлиги маълум бўлди. Бу коллеж битирувчиларини туман¬даги "Пахтасаноатчорва"¬ МЧЖга ишга жойлаштирдим.\nБундан ташқари, туман маркази¬даги Халқобод кўчасида, опасининг уйи¬да яшовчи, ишсиз Мамлакат ¬Қориевани ўзим бошқараётган "Жондор чашмаси" МЧЖга ошпаз си¬фатида ишга қабул қилдим. Мамлакатхон синглимиз авваллари Россия Федерациясига бориб, у ерда оғир меҳнат қилиб, яна жонажон юртига қайтган. Бугун М.Қориева бизнинг корхонада, асосийси, она юртида, ўзидек меҳнатсевар аёллар қуршовида доимий иш билан банд. У пишираётган таомлар ишчи-ходимларга манзур бўлмоқда.\nТуман марказида яшовчи Феруз Қоиловнинг эса жисмоний имкониятлари чекланган. У онаси билан бирга яшайди, аҳволи ётоқ ҳолатида. Бу, айниқса, эр киши учун қанчалик қи¬йин эканини барчамиз анг¬лаймиз. Шу боис Ф.Қоилов доимо эътиборимиз марказида. Кунора бўлса-да ундан хабар олиб, маънавий ва моддий ёрдам кўрсатмоқдамиз.\nБаландпарвоз сўзларни ҳамма ҳам айтиб ёки ёзиб билади. Бироқ халққа бирор нафинг тегмаса, чин маънода давлат ва халқ орасида кўприк бўлолмасанг, сенинг депутатлигинг фақат қоғозда бўлади, холос. Шунинг учун биз, депутатлар доимо аҳоли муаммоларини ўзимизнинг муаммомиздай қабул қилиб, уларнинг ечими йўлида жонбозлик кўрсатишимиз шарт.\nПартиямизнинг "Ёшлар қаноти" томонидан ташкил қилинган "Хизмат — беминнат" лойиҳаси доирасида кимё фанига қизиқиши баланд, бироқ моддий кўмакка муҳтож 2 нафар иқтидорли ўқувчини тумандаги энг таниқли устозга бириктирдим. Бугун ¬Зоҳид Ярашов, Муаттар Абдуллаевалар дарс¬лардан сўнг 49-мактабнинг кимё фани ўқитувчиси Ҳабиба Қораева¬дан фан сирларини пухта ўрганмоқдалар.\nСайловчилар то¬монидан тушаётган мурожаат¬ларнинг ҳар бирига жиддий эътибор қаратаман. Мисол учун, "Алели" МФЙ ҳудудидаги бир қатор сайловчи¬¬лар мурожаати асосида "Алели ММТП"¬¬нинг балансида бўлган бўш бинода таъмирлаш ишларини бошлаб юбордик. Эндиликда бу ташландиқ жойда замонавий мактабгача таълим муассасаси ва спорт комплекси ташкил этилади. Бунинг учун мазкур жойга эгалик қилаётган ¬акциядорлар билан учрашдим. Уларнинг розилиги олингачгина таъмир юмушларига киришилди. Кўп ўтмай алелилик кичкинтойлар замонавий муассасада тарбия оладилар. Шунингдек, спорт комплексида бир қатор турлар бўйича тўгараклар фаолияти ҳам йўлга қўйилади. Қолаверса, биз бу ерда тренажёр залини ҳам ташкил этишни мўлжаллаб турибмиз.\nБир сўз билан айтганда, ҳар бир депутат фақат "Уни қилиш керак, буни қилиш керак" демасдан, аввало, ўзи шахсий ўрнак кўрсатиши жоиз деб ҳисоблайман. Шундагина халқнинг унга ишончи ва меҳри ортади.\nМамлакат ТАШЕВА, халқ депутатлари вилоят Кенгаши депутати


"Тоза ҳудуд"даги чиркин ишлар: давлатнинг 92 миллион сўмдан зиёд маблағини ўзлаштирган раҳбар жазога тортилди - 17 Февраля 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Февраль » 17 » "Тоза ҳудуд"даги чиркин ишлар: давлатнинг 92 миллион сўмдан зиёд маблағини ўзлаштирган раҳбар жазога тортилди\n"Тоза ҳудуд"даги чиркин ишлар: давлатнинг 92 миллион сўмдан зиёд маблағини ўзлаштирган раҳбар жазога тортилди\nДаврон Сапаевнинг (исм-фамилиялар ўзгартирилган ) Хоразм вилоят «Тоза ҳудуд» давлат унитар корхонасига раҳбарлиги бир йилга ҳам етмади. Аммо бу вақт мобайнида у давлатнинг 92 миллион сўмдан зиёд маблағини ўзлаштиришга улгурди. Бу ишларда унга ўринбосари, «уддабуррон»ликда кўпларга дарс берадиган, бу борадаги «тажриба»си учун муқаддам икки марта суднинг қора курсисига ўтириб улгурган, ҳар икки ҳолатда ҳам жиноят иши тегишли тартибда тугатилганидан тегишли хулоса чиқара олмаган Умид Ибрагимов яқин кўмакчи бўлди.\nКорхона Қўшкўпир туманидаги «Қаттиқ ва маиший чиқиндилар» полигонида қўшимча бино қуриш тўғрисида шартнома тузади. Полигонда 115 миллион сўмликдан зиёд ишлар бажарилади. Аммо иш қиймати «Бажарилган ишлар тўғрисида ҳисоб-фактура маълумотномаси»да 137 миллион сўмдан зиёд қилиб қайд қилинади. Кўп ўтмай, бу ҳужжатга яна аслида қилинмаган ишлар қўшилиб, умумий сумма 208 миллион сўмга етказилади. Оқибатда давлатнинг 92 миллион сўмдан зиёд маблағи растрата қилинади.\nШунча маблағларни осонгина ўзлаштириб кетаман, дея хаёлга борган бу кимсаларнинг қилмишлари фош бўлди, деб ёзади "Ҳуқуқ" газетаси.\nКелтирилган зарар қопланди. Суд ҳукми билан Даврон Сапаев икки йил муддатга муайян ҳуқуқдан маҳрум этилиб, 2 йилу 6 ойга ахлоқ тузатиш ишларига жалб қилинди. Умид Ибрагимов эса энг кам иш ҳақининг 110 баробари миқдорида жарима тўлашига тўғри келди.


BlackBerry молиявий йилнинг биринчи чорагида 670 миллион доллар зарар кўрди\n00:01 / 24.06.2016\nКанаданинг BlackBerry компаниясининг ҳисоботларига кўра, 2016-2017 молиявий йилининг 31 май куни тугаган биринчи чорагида 670 миллион доллар соф зарар кўрди.\nКўрилган зарар акцияларга нисбатан 1,28 долларни ташкил этди, ўтган йили эса бу 0,1 долларни ташкил этган эди. Шунингдек, мутахассислар зарарнинг қийматини акцияга нисбатан 0,07 долларни ташкил этишини тахмин қилишган эди.\nКомпания даромади ҳисобот даврида 39,2 фоизга — 400 миллион долларга қисқарди. Даромаднинг 48,8 фоизи Шимолий Америка мамлакатларига, 38,7 фоизи Европа, Яқин Шарқ ва Африка, 10 фоизи — Осиё-Тинч океани минтақасига ва 2,5 фоизи эса — Жанубий Америка мамлакатларига тўғри келади.\nBlackBerry эса бозорда ўз улушини ва даромадини ошириш учун сармоялар киритишда давом эттишни режалаштирмоқда. Бутун молиявий йил натижасига кўра, BlackBerry дастурий таъминот ва хизматлар секторидаги ўз улушини 30 фоизга оширишни мақсад қилган. Шунингдек, бу режалар компаниянинг зарарини акцияга нисбатан 0,15 долларга тўғри келиши кутилмоқда. Биринчи чорак якунига кўра, зарарнинг кўрсаткичи акцияга нисбатан 0,45 долларга тўғри келган.


Зиёда Қобулова: «ШУ ПАЙТГАЧА УСИЗ ҚАНДАЙ ЯШАДИМ ЭКАН?» - - - www.Voydoda.com - Развлекательный портал -\nЗиёда Қобулова: «ШУ ПАЙТГАЧА УСИЗ ҚАНДАЙ ЯШАДИМ ЭКАН?»\n11 Авг 2016(17:21)\nКейинги пайтда муштарийларимиздан Ўзбекистонда хизмат кўрсатган артист Зиёда Қобулованинг ижоди ва шахсий ҳаётига оид кўплаб саволлар олдик. Бу қизиқишлар замирида эса фикрлар хилма-хиллиги, эътирофу эътирозлар мавжуд. Табиатан самимий Зиёдага мухлисларни қизиқтирган саволларни бердик.\n- Зиёда, оила қурганингизга ҳам тўрт йил бўлди. Бу муддат ичида рафиқа ва аёл сифатида нималарни англадингиз? Сизнингча, оилангизда муҳаббат устунми ёки ишончми?\n- Ёшликнинг ҳам ўзига яраша гашти бор. Лекин қиз бола ўз вақтида оила қуриши керак экан. Турмушга чиқиб, болали бўлгач, қандай қилиб шу пайтгача фарзандимсиз яшаган эканман, деб ўйлаб қолдим. Чунки она бўлганимдан кейин ҳаётнинг мазмунини англагандек бўлдим. Қизлар бахтли бўлиш ҳақида орзу қилади, лекин она бўлгачгина ўша бахтга эришишини англадим. Бизнинг оилавий муносабатларимизда ишонч устун. Чунки ишонч бор жойда, муҳаббат ва садоқат бўлади.\n- Оналар доим фарзанди саломатлиги учун қайғуради. Сиз болангизга биринчи тиббий ёрдамни кўрсата оласизми?\n- Онаман, кўп вақтимни болам билан ўтказаман. Хизматларга кетганимда эса уни опа-сингилларимга қолдираман. Ўғлимга биринчи тиббий ёрдам кўрсатиш эса қўлимдан келади. Соғлиги ёмонлашса, қўлимдан келганча ҳаракат қиламан.\n- Бола тарбиясида кўпроқ нимага эътибор берасиз? Сиз ҳавас қилган ва келгусида фарзандларингиз унга ўхшашини истаган инсон борми?\n- Мен доим отамга ҳавас қилганман. Фарзандларим отамга ўхшаса, дейман. Бола тарбиясида эса меъёрни ушлашга ҳаракат қиламан. Ҳозир ўғлим кичик, олти ёшдан кейин унга қўядиган талабларим бор. Барча айтган нарсасини олиб бермайман, чунки айтганини бажараверсам, талтайиб кетиш билан бирга чидамсиз бўлиб қолади. Мен болаларим кўзи тўқ, чидамли ва курашувчан бўлишини истайман.\n- Хизмат сафарлари, тадбирлар, ижоддан ортиб, ошхонада янги таом ёки салат кашф этишга вақтингиз бўладими? Ёки қаҳвахона, ресторанларда овқатланасизми?\n- Деярли ҳар куни ошхонада салат, овқатлар тайёрлайман. Чунки буни турмуш ўртоғим талаб қилади. Тўғри, баъзан хизмат сафарларидан чарчаб қайтсак, ресторанда оилавий овқатланамиз. Лекин бу жуда камдан-кам бўлади. Хўжайиним «Ўзингнинг қўлингдан овқат ейлик», дейди.\n- Уйингизда хонаки гул ўстирасизми? Турмуш ташвишларидан, ижоддан холи пайтда ўзингизни чалғитувчи бирор хоббингиз борми?\n- Қизлик уйимда опа-сингилларим билан хонаки гул ўстирардик. Лекин ҳозир бунга имконим йўқ. Чунки гулларга сув қуйиб туришим, парваришлашим учун кўп вақтимни уйда ўтказишим керак. Мен эса кўпроқ хизмат сафарларида бўламан. Хоббимга келсак, бўш вақтим бўлса, албатта, рақсга тушаман. Рақс тушсам ҳамма нарсани унутиб, маза қиламан.\n«Сирлашишга вақт қани?»\n- Айрим аёллар бор, барча сирини турмуш ўртоғи билан баҳам кўради. Баъзилар эса эрига сездирмасликка уринади. Ташқаридан кучли ва шаддод кўринган Зиёда рафиқа сифатида қандай йўл тутади?\n- Кўпинча онам билан маслаҳатлашаман. Турмуш ўртоғим билан ҳаммаслаҳатлашаман, у киши фақат тўғри маслаҳат беради. Эр-хотиннинг орасида сир бўлмаслиги керак, дейишади-ю, бироқ ҳамма гапни ҳам турмуш ўртоғингизга айтиш тўғримикин? Мен турмуш ўртоғимни аяйман.\n- Одатда овсинлар сирдош бўлишади. Овсинингиз билан сирлашиб турасизми?\n- Бир овсиним бор, бироқ ижоддан, оиладан ортиб, сирлашишга сира вақтим бўлмайди.\n- Турмуш ўртоғингиз билан орангизда келишмовчиликлар бўлиб турадими?\n- Иккимизнинг ўртамиздаги келишмовчилик асосан рашк туфайли келиб чиқади. Тўйларда, хизмат сафарларида мухлисларим келиб биргаликда суратга тушмоқчи бўлади. Бундан турмуш ўртоғимнинг рашки келиб, жаҳли чиқади. Қарабсизки, келишмовчилик келиб чиқади-да. Лекин менга турмуш ўртоғимнинг рашк қилиши ёқади.\n- Бироқ аксарият келишмовчиликлар оиладаги пулни тежаш ва даромад борасида бўлади. Оилангизда ким тежамкор, эрингизми ёки сиз?\n- Иккимиз ҳам тежамкормиз. Беҳуда нарсаларга пул сарфлашни ёмон кўрганим учун мен кўпроқ тежайман.\n«Ёқмаса котта кўча», нима дегани?\n- «Яхши қол» қўшиғингизда ҳуштак чалганингиз ва клипдаги қаҳрамон Асалнинг «Ёқмаса котта кўча», деган гапи кўпчиликка эриш туюлди, бу борада танқидлар ҳам бўлди. Бунга ўзингизнинг муносабатингиз қандай?\n- Тўғри, бу қўшиққа нисбатан танқидлар бўлди. Лекин тингловчилардан бу ҳазиломуз қўшиқ эканини унутмасликларини сўрардим. Уларга яхши кайфият улашиш учун шу қўшиқни яратдик. Бизни асосан ёшлар тинглагани ва ўзим ҳам ҳали ёш бўлганим учун шундай қўшиқ куйладим. Менимча, буни жиддий эмас, ҳазиломуз тарона деб қабул қилиш керак. Ҳуштак ҳам қўшиқни бойитиш ва кайфиятни кўтариш учун чалинган.\n- Айтайлик, бир шеър ёқиб қолди. Лекин уни куйлашингизни турмуш ўртоғингиз ва ижодий гуруҳ истамаяпти. Қўшиқ яратишингиз борасида охирги фикрни ким айтади?\n- Тўғрисини айтсам, уни барибир куйлайман. Авваллари атрофимдагиларнинг фикрига эътибор бериб, ўзимга ёқса-да, куйламаслигим мумкин эди. Лекин энди ўз истакларимга қараб иш тутаман. Ижодкор юрагидагини куйлагиси келяптими, яхшиси, унга халақит бермаслик керак. Чунки айнан ўша қўшиқ тингловчига ёқиши мумкин.\n- Ижтимоий тармоқларда хонанда Дилсўз билан «Уйланасизми-йўқми?» номли қўшиқни деб келишолмай қолганингизга кўзим тушди. Бу ҳақида ўзингиздан эшитмоқчийдим.\n- Бу саволга жавоб беришни истамайман.\n«Умрбоқий қўшиқларингиз қани?»\n- Кейинги пайтда асосан севги-муҳаббат тўғрисида, тўйбоп қўшиқлар куйлаяпсиз. Бошқа мавзуларда ҳам жиддий қўшиқлар яратишни ўйламаяпсизми?\n- Айни кунларда мумтоз қўшиқлардан куйлашни ният қилиб юрибман. Фақат севги мавзуси билан чекланмай, она, ватан, атрофимиздаги нотинчликлар тўғрисида қўшиқлар яратиш устида ҳаракат қиляпмиз. Қандай қўшиқ яратаётган бўлсак, мухлисларнинг талабидан келиб чиқяпмиз. Ҳали ёшман, ижодимда ўлмас қўшиқлар яратишга улгураман, деб ўйлайман. Умрбоқий қўшиқлар яратиш учун тажриба ва вақт керак бўлади. Балки менга ҳаётий тажриба камлик қилаётгандир.\n- «Севгимизнинг кўчасида» қўшиғингизни эшитиб, бўса олиш оҳангидаги овозингиздан тўғриси ажабландим. Кейинги пайтда аёл хонандаларимизнинг қўшиқларида ўлдим-куйдим, соғиндим каби очиқ-ойдин изҳорлар кўпайиб кетмаяптими?\n- Юқорида айтганимдек, бугун мухлисларнинг талабидан келиб чиқиб ҳазиломуз қўшиқлар яратяпмиз. Қўшиқда у овоз бўса олиш эмас, балки қўшиқни бойитиш учун ўзгача бир товушдан фойдаланилди. Мен бошқа аёл хонандаларнинг ижодига фикр билдириб, уларни таҳлил қилишдан йироқман. Чунки мени қўшиқларимда ҳам бундай изҳорлар бор. Агар бу жиҳатлар тингловчиларга ёқмаётган экан, унда буни, албатта, инобатга оламиз ва узр сўраймиз.\nТеги: Зиёда Қобулова: «ШУ ПАЙТГАЧА УСИЗ Қ


Бухоро вилояти олимлари томонидан ишлаб чиқилган тижоратлаштириш ҳамда амалий лойиҳалар молиялаштирилади\nЖорий йилнинг 14 июнь куни Инновацион ривожланиш вазирлиги Ҳайъатининг навбатдаги йиғилиши бўлиб ўтди. Ҳайъати муҳокамасига молиялаштиришга тавсия этилган, Бухоро вилоятида амалга ошириладиган тижоратлаштириш ҳамда амалий лойиҳалар киритилди.\nҲайъат Бухоро давлат университети олимлари томонидан ишлаб чиқилган "Бухоро вилоятида гранулали омухта ем ишлаб чиқариш"ни ташкил этиш бўйича тижоратлаштириш лойиҳасини молиялаштиришга 454 млн. сўм ажратилади.\nГранулали омухта ем озуқани қорамол яхши ҳазм қилиши, уларнинг маҳсулдорлигини ошириши ҳамда олинадиган бирлик маҳсулотга чорва озуқаси сарф-ҳаражатларни қисқартириш имконини бериши таъкидлаб ўтилди.\nМазкур лойиҳа “Novator chorvador” МЧЖ томонидан Бухоро вилояти Ромитан туманидаги "Ғафоробод" фермер хўжалигида ажратилган ишлаб чиқариш биносида амалга оширилишига келишилди.\nШунингдек Ҳайъат йиғилишида Тошкент ирригация ва қишлоқ хўжалигини механизациялаш муҳандислари институти Бухоро филиали томонидан ишлаб чиқилган "Интенсив боғларни тупроқ ичидан суғоришнинг сув тежамкор техника ва технологияси" амалий лойиҳасига 209,9 млн. сўм маблағ ажратишга қарор қилинди.\nУшбу лойиҳа амалга оширилиши натижасида тупроқ ичидан суғориш технологияси такомиллаштирилади ва ҳосилдорлик ердан унумли фойдаланиш 20-25%га ошиши кўзда тутилган.


Чекишдан воз кечиш кекса ёшда ҳаёт давомийлигини оширади\n19:46 / 30.11.2016\nЧекишдан воз кечиш кекса ёшда ҳаёт давомийлигини оширади, деб хабар қилмоқда олимлар. Улар хулосаси тадқиқот натижалари билан мустаҳкамланган. Илмий изланиш эса American Journal of Preventive Medicine журналида чоп этилди.\nАҚШнинг Мэрилендидаги саратон Миллий институти мутахассислари олти йил ичида 70 ёшдан катта бўлган 160 минг кишини кузатиб борди. Улар орасида доимий чекувчилар ва чекишни ташлаганлар бўлган. Тадқиқот иштирокчилари орасида, унинг якунига қадар вафот этганлар сони чекмайдиганларда 12,1 фоизни, чекувчиларда эса 33,1 фоизни ташкил қилди. Чекишни ташлаганлар орасида ўлим хавфи эҳтимоли 30 ёшдан ундан воз кечганларда 16,2 ҳамда 60 ёшидан ташлаганларда 27,9 фоизни ташкил этди.\nЧекиш билан боғлиқ бўлган ўлим ҳолатлари асосан ўпка, йўғон ичак, ошқозоности бези ва ошқозон саратони, юрак хасталиги, диабет, пневмония ва ўпкаларнинг доимий касаллиги сабаб юз берган.\nсаломатлик чекиш тамаки


Расул Кушербаев «Депутат, судья ва ИИВ ходимлари» можаросига муносабат билдирган Шоҳрух рэперни олқишлади - Zamin.uz\nФото: Instagram / Шоҳрух\n2019 йил декабрь ойида бўлиб ўтган сайловларда Халқ депутатлари Чилонзор тумани Кенгаши депутатлигига сайланган Шоҳрух рэпер, яъни Шоҳрух Шодмонов Telegram’даги каналида «Депутат, судья ва ИИВ ходимлари можароси»га муносабат билдирди.\n- «Депутат, судья ва ИИВ ходимлари можароси»\nГапирмоқчи эмас эдим, лекин шу масала бўйича кўп саволлар келяпти, фикримни билдириб ўтаман.\nБу дунёда ҳамма одам бир хил эмас, ҳар бир соҳанинг яхши-ёмон хизматчилари бор.\nЎзбекистон Конституциясини ва қонунларини яхшилаб ўрганиш керак. Айниқса масъуллар Конституцияга ва қонунларга сўзсиз амал қилишлари шарт! Шунда ҳозирги пайтдаги каби тушунарсиз ҳодисалар бўлмайди. Бу можароларда ким айбдор ёки айбсизлиги қонунларда аниқ белгилаб қўйилган, қонун баҳо берсин!\nХуллас, бизга сарлавҳада санаб ўтилган баъзи бир масъулларимизни ҳиссиётларга берилиб яратган можароси қизиқ эмас. Бизга уларнинг Конституцияга ва қонунларга тўлиқ риоя қилишлари қизиқ. Шунда тартиб бўлади! Тартибни сақлаш керак! Шундай қийин пайтда айрим хизматчиларнинг бир-бири билан жанжалларисиз ҳам ватанимизда ечишимиз керак бўлган муаммолар жуда кўп!, - халқ депутатлари Чилонзор тумани Кенгашининг депутати Шоҳрух Шодмонов.\nБошқа бир депутат айнан мазкур воқеаларга ОАВ орқали фаол муносабат билдираётган Расул Кушербаев Шоҳруҳ Шодмоновнинг ушбу фикрларига ижобий баҳо берган.\n«Шоҳрух рэпер сифатида танилган ва айни вақтда Халқ депутатлари Чилонзор тумани Кенгаши депутати ҳисобланган Шоҳрух Шодмонов «Депутат, судья ва ИИВ ходимлари можароси» мавзусида муносабат билдирибди.\nЗамонавий мусиқа санъатининг реп йўналишида ижод қилиб танилган инсоннинг фаол депутат қиёфасида намоён бўлаётгани ва муаммоларга бефарқ эмаслиги кишини қувонтиради. Ўз позициясига эга турли даражадаги фаол депутатлар кўпаймоқда», – деб ёзган Расул Кушербаев.\nЭслатиб ўтамиз, дастлаб 10 июль куни Сурхондарё вилояти Жарқўрғон туманида суд ходими ва унинг ҳайдовчисига милиция ходимлари томонидан жароҳат етказилгани хабар қилинган. Кейинчалик 15 июлда ушбу ҳолатга қонуний баҳо берилиши сенаторлик назоратига олингани айтилди.\nШунингдек, 15 июлда Сирдарё вилояти назорат-ўтказиш пунктида судья ИИБ ходимлари томонидан калтакланди, шу куни ИИВ тақдим этган видеотасвриларда ИИБ ходимлари томонидан калтаклангани айтилган судья тез ёрдам машинасини ўтказиб юбормагани маълум бўлди. “Замин” янгиликларини “Одноклассники”да кузатиб боринг\nТрамп 5 соатдан кўп ухламайди, Шавкат Мирзиёевчи?\n8-02-2017, 22:20, Жамият


"Шўртангаз" кимё мажмуаси қуввати 125 минг тоннадан 500 минг тоннагача оширилади\n01:02 / 15.06.2017\nХалқаро Пресс-клубда "Ўзбекнефтгаз" фаолияти, унинг режалари ва амалга оширилаётган лойиҳаларига бағишланган анжуман бўлиб ўтди. Унда соҳанинг бир қатор етакчи вакиллари ҳамда оммавий ахборот воситалари ходимлари иштирок этишди. Мутахассислардан бири "Шўртангаз" кимё мажмуига алоҳида тўхталди.\n"Лойиҳаларни тилга олганда яна бир лойиҳага тўхталмай иложимиз йўқ. Бу "Шўртангаз" кимё мажмуасини қувватларини ошириш лойиҳаси. Мазкур лойиҳа жуда кўп музокараларга сабаб бўлди, чунки биринчи марта лойиҳани бошлаганимизда унинг қуввати бор-йўғи 75 минг тоннага оширмоқчи эдик. Зеро "Шўртангаз" кимё мажмуасининг бугунги қуввати 125 минг тоннани ташкил этади.\nПрезидентимизнинг ташаббуси билан шу заводга хомашё сифатида UzGTL заводидан чиқадиган синтетик нафтани хомашё қилиб йўналтириш таклифлари ўрганиб чиқилди. Биз хорижий давлатлар экспертлари, қолаверса, ўзимизнинг Ўзбекистон Республикаси Фанлар Академиясининг етук академикларини жалб қилган ҳолда мазкур лойиҳани ўрганиб чиқдик.\nБунинг натижаси ўлароқ, синетик нафта "Шўртангаз" қувватини ошириш учун энг мақбул хомашё сифатида тан олинди ва у "Шўртангаз" кимё мажмуаси қувватларини 125 минг тоннадан 500 минг тоннагача ошириш имкониятини берди", - дейди "Ўзбекнефтгаз" бошқарув раиси ўринбосари.\nТаъкидлаш жоизки, "Шўртангаз" заводи 2001 йилда ишга туширилган ва унинг орқасидан қанчадан-қанча янги корхоналар ишга тушган ҳамда кўплаб кишиларни иш билан банд қилган.


Испания хориждан келадиган сайёҳлар учун “хавфсиз йўлак” ташкил этишни режалаштирмоқда\nЎзбекистонда коронавирусга чалинган беморлар учун қанча маблағ ажратилган? \nИспаниянинг Экологик ўзгаришлар вазири Тереса Рибера ҳукумат хориждан ташриф буюрувчи сайёҳлар учун “хавфсиз йўлак” ташкил этиш имкониятларини излаётганлиги ҳақида сўз юритди.\n“Биз бир ёки икки ҳафта давомида коронавирус билан касалланиш даражаси учдан бир қисмига камайган ҳудудлардан ташриф буюрувчи сайёҳлар учун хавфсиз йўлаклар ташкиллаштириш ҳақида ўйлаяпмиз”, деди у Financial Times нашрига берган интервьюсида.\nОлдинроқ мамлакатнинг Транспорт вазири Хосе Луис Абалос Испания июнь ойининг охиридан бошлаб хорижий сайёҳларни қабул қилишни бошлаши мумкинлиги ҳақида маълум қилган эди.\nАйни вақтда Испанияда чет эл фуқароларининг киришига қатъий чекловлар қўйилган. Мамлакатга фақат форс-мажор ҳолатидаги одамлар, дипломатлар ва чегара ҳудудида ишлайдиган одамлар кириши мумкин. Шу билан бирга, бошқа давлатлардан келган фуқаролар икки ҳафталик карантинга олинади.\nИспания Ташқи ишлар вазирлиги раҳбари Аранча Гонсалем Лайя жума куни туризм соҳасининг мамлакат иқтисодиёти учун ўта муҳим эканлигини ва коронавирус тарқалишини назоратга олган ҳолда, иложи борича тезроқ меҳмонларни қабул қилишни бошлашга интилаётганликларини таъкидлади.\nКиритилди: 06:20 23.05.2020. Ўқилди: 584 марта. Фикрлар сони: 0 та.\n12:52 "Тез ёрдам" ходимлари ёрдам беришни истамаган аёл уйида жон берди


Бор товоғим, кел товоғим: қурол назорати яна ички ишларга қайтарилади - xabar.uz\nБор товоғим, кел товоғим: қурол назорати...\nБор товоғим, кел товоғим: қурол назорати яна ички ишларга қайтарилади\n28.04.2022 14:06 0 1860\nҚурол ва унинг ўқ-дорилари муомаласини давлат томонидан тартибга солиш ва назоратни амалга ошириш функциялари Миллий гвардиядан ички ишлар органларига ўтказилади. Бу ҳақдаги қонун сенаторлар томонидан бугун тасдиқланган.\n2020 йил 30 январдан кучга кирган амалдаги «Қурол тўғрисида»ги қонунда мазкур ваколат ички ишлар тизимидан Миллий гвардияга ўтказилган эди. Демак, орадан 2 йил ўтиб, бу ваколат яна ички ишларга қайтарилади, қонунчилик ўзгаради.\nШунингдек, Ўзбекистон фуқароларининг фуқаровий ов қуролини ва унинг ўқ-дориларини олиш ҳуқуқига эга бўлиш учун ёш чегараси йигирма беш ёш этиб белгиланмоқда. Амалдаги қонунчиликда бу йигирма бир ёш.\nБундан ташқари, янги ўзгаришларга кўра, фуқаровий қурол ва унинг ўқ-дориларини ҳадя этиш тақиқланади.\nички ишлар Миллий гвардия қурол\nЖамият 18/06, 20:57\nМиллий гвардия аҳолига мурожаат қилди


Ўзбекистонга киришда экспресс-тест деярли барча учун мажбурий бўлди. Қозоғистон билан чегара қисман ёпилмоқда\n21:38 / 14.01.2022\n15 январдан бошлаб Ўзбекистонга кириб келаётган аксарият фуқаролар ҳам олдиндан ПЗР-тест топшириши, ҳам кириб келгач экспресс-тестдан ўтиши талаб этилади. Аэропортларда экспресс-тест нархи 5 доллар деб белгиланди.\nТошкент халқаро аэропортидаги экспресс-тест пункти / Фото: Kun.uz\nРеспублика махсус комиссиясининг 9 январ ва 11 январдаги қарорларига асосан, коронавируснинг “омикрон” штамми туфайли 15 мартдан бошлаб Ўзбекистонга киришда янги тартиб ўрнатилган.\nТашқи ишлар вазирлиги ахборотига кўра:\n1. 15 январдан бошлаб Ўзбекистон ҳудудига кириб келаётган фуқаролар (автомобиль ҳаракати бундан мустасно) киришидан камида 48 соат олдин ПЗР усулида ўтказилган коронавирусга салбий тест натижасини тақдим этишлари, шунингдек, Ўзбекистон ҳудудига киришда коронавирус инфекцияси мавжудлигини аниқлаш учун экспресс антиген тестини топширишлари шарт.\n2. Қирғизистон ҳудудидан чегара автомобиль ўтказиш пунктлари орқали кириб келаётган фуқаролар киришидан камида 48 соат олдин ПЗР усулида ўтказилган коронавирус инфекцияси бўйича фақат салбий тест натижасини, бошқа чегарадош давлатлар ҳудудидан кириб келаётган фуқаролар эса коронавирус инфекцияси мавжудлигига экспресс-антиген тест топширишлари керак.\n3. Шу билан бирга, 15 январдан бошлаб Ўзбекистоннинг Қозоғистон билан давлат чегарасини икки давлат фуқароларининг кесиб ўтиши вақтинча тўхтатилади. Қуйидаги тоифаларга мансуб шахслар бундан мустасно:\nҳаво йўллари орқали кирувчи барча тоифадаги фуқаролар;\nватанига қайтган Ўзбекистон ва Қозоғистон фуқаролари (кейинги ўринларда томонларнинг фуқаролари деб юритилади);\nҳукуматлараро курьерлик алоқаси ходимлари;\nхалқаро юк ташишни амалга оширувчи ҳайдовчилар;\nрасмий (ҳукумат) делегациялари таркибида бўлган шахслар;\nдипломатик ваколатхоналар, консуллик муассасалари ва халқаро ташкилотлар ходимлари, шунингдек уларнинг оила аъзолари;\nҚозоғистон ҳудудида жойлашган Ўзбекистон объектлари, шунингдек, Ўзбекистон ҳудудида жойлашган Қозоғистон объектларга хизмат кўрсатувчи ходимлар;\nушбу давлатларда инвестиция лойиҳалари доирасида ўз фаолиятини амалга ошираётган Ўзбекистон, шунингдек Қозоғистон фуқаролари;\nЎзбекистонда доимий яшовчи Қозоғистон фуқаролари, шунингдек, Қозоғистонда доимий яшовчи Ўзбекистон фуқаролари;\nўқиш мақсадида томонларнинг фуқаролари;\nоғир касал бўлган яқин қариндошларини кўриш ёки яқин қариндошларининг дафн маросимларида қатнашиш мақсадида тиббий мақсадларда кирувчи (кетаётган) томонларнинг фуқаролари;\nвафот этган Ўзбекистон фуқароларининг жасадларини Қозоғистон ҳудудида ва Қозоғистон фуқароларининг Ўзбекистон ҳудудида ҳамроҳлик қилаётган томонлар фуқаролари.\nАэропортларда экспресс-тест нархи – 5 доллар\nUzbekistan Airports ахборотига кўра, 15 январдан бошлаб Давлат божхона қўмитаси ва Санитария-эпидемиология хизмати Ўзбекистондаги халқаро аэропортларнинг қўниш залларига экспресс-тест пунктлари фаолиятини йўлга қўяди. Мамлакатга ҳаво транспорти орқали кириб келган барча йўловчилар коронавирус экспресс-тестдан ўтади.\nТест нархи 5 АҚШ доллари эквивалентида белгиланган бўлиб, бу сумма Марказий банк курси бўйича сўмда ундирилади. Талабалик гувоҳномасини тақдим этган талабаларга 50 фоиз чегирма берилади. I ва II гуруҳ ногиронлиги бор шахслар учун тестлар бепул. 2 ёшгача бўлган болалардан тест олинмайди.\nЭкспресс-тест жавоби тахминан 15 дақиқада чиқиши маълум қилинди. Тест мусбат натижа кўрсатган тақдирда фуқаро мажбурий тартибда изоляцияга йўналтирилади.


Маълумки, бу ўзига хос беллашув юртимизда ишбилармонлик муҳитини тубдан яхшилаш, муайян даврда фаолиятида маҳсулдорлик кўрсатган хусусий сектор вакилларини муносиб рағбатлантириш, улар орасида илғор тажрибаларни янада оммалаштириш мақсадида ташкил этиб келинмоқда. Ҳудудий босқичларда қатнашган ғолибликка даъвогарлар иши ҳам шу мақсаддан келиб чиқувчи қатор мезонлар асосида баҳоланди.\nИштирокчилар орасидан асосий беш йўналиш бўйича ғолиблар, қўшимча номинациялар совриндорлари аниқланди. Юқори ўринлар соҳибларига кўрик-танловнинг вилоят босқичига йўлланмалар берилди.\nҒузор тумани босқичи ҳам қизиқарли ўтганини таъкидлаш ўринли. Танловда иштирок этганларнинг аксариятини ҳунармандлар ташкил қилди. Тадбирда ўз маҳсулотлари кўргазмаси билан ҳозир бўлган саноат тармоғи, хизмат кўрсатиш соҳаси ва фермерлик ҳаракати вакиллари салмоғи нисбатан кам экани ҳам эътибордан четда қолмади.\nТуман босқичида саноат соҳасида "Йилнинг энг яхши тадбиркори" йўналишида биринчи ўрин эшик-ром сингари қурилиш материали ишлаб чиқарувчи "Глобал базис" хусусий корхонаси раҳбари Тўлқин Норсаидовга насиб этди. Бугунги кунда тикув машиналарини таъмирлаш, ўрнатиш хизмати таклиф этаётган, шу билан бирга, махсус иш кийимлари тикиш билан шуғулланаётган "King graw" масъулияти чекланган жамияти раҳбари Ҳусан Турдиев хизмат кўрсатиш жабҳасида "Йилнинг энг яхши тадбиркори" деб топилди.\n"Okean white bird" масъулияти чекланган жамияти раҳбари Руслан Қудратов бултур "Ёшлар - келажагимиз" Давлат дастури доирасида тижорат банкидан имтиёзли кредит олиб, ўз бизнесини йўлга қўйганди. У мазкур молиявий кўмакдан самарали фойдаланиб, ҳудуд қурилиш саноатида янгилик ҳисобланган травертин маҳсулоти ишлаб чиқаришни ташкил этганди. Лойиҳа муваффақиятли амалга ошиши натижасида Руслан ўзи тенги бир қанча ёшни ҳам иш билан таъминлай олди. Бугун ички бозорга харидоргир маҳсулот етказиб бермоқда.Танловда ёш ишбилармоннинг ютуқлари ҳам алоҳида эътироф этилмасдан қолмади. "Йилнинг энг яхши ёш тадбиркори" йўналишида ғолибликка лойиқ кўрилди.\n"Йилнинг энг яхши фермери" йўналишида тумандаги деҳқончилик ва чорвачиликка ихтисослашган "Бурхон" фермер хўжалиги раҳбари Бурхон Қораев ғолиб бўлди.\n- Фермер сифатида узоқ йиллик тажрибага эга бўлсам-да, "Ташаббус" кўрик-танловида биринчи марта омадимни синаб кўрдим, - дейди шу йўналишдаги бошқа бир иштирокчи "Жамила-Жасмина" фермер хўжалиги раҳбари Зубайда Жўраева. - Якунда иккинчи ўрин беришди. Ҳар ҳолда илк уринишдаги натижам ёмон эмас, ундан қониқдим. Фаолиятимиз кўп тармоқли, чорвачилик, паррандачилик ва асаларичиликни ривожлантираяпмиз. Яқинда 4 гектар майдонда боғ барпо этиб, бодом, ўрик, шафтоли ниҳолларини экдик. Наслчилик билан ҳам шуғулланамиз. Асалари оиласи ва жўжа кўпайтирамиз. Бу эса бизга шу йилдан бошлаб таъминотчи бўлиш имконини берди. Оилавий тадбиркорликни йўлга қўйиш ёки ривожлантириш учун банкдан имтиёзли кредит олаётган фуқароларни маҳсулот билан таъминлаяпмиз. Шу пайтгача ўз ишини йўлга қўймоқчи бўлган хонадон соҳибларига 150 асалари оиласи ва 2 минг бош маҳаллий зотга мансуб жўжа тарқатдик. Ҳали режаларимиз кўп, шу билан чекланиб қолмаймиз.\nЮқорида айтганимиздек, танловнинг Ғузор тумани босқичида ҳунармандларнинг кўплиги ушбу йўналишда ғолибни аниқлашда ҳакамлар ишини бироз қийинлаштирди. Уларнинг якдил хулосасига кўра, заргарликни санъат даражасига етказган, ўз ишида миллий анъаналарни давом эттириб келаётган якка тартибдаги тадбиркор Шарифжон Раупов кўрик-танловнинг кейинги босқичида "Йилнинг энг яхши ҳунарманди" йўналишида тумани шарафини ҳимоя қиладиган бўлди.\nТадбир якунида ғолиб ва совриндорлар ташкилотчиларнинг махсус диплом, фахрий ёрлиқ ва эсдалик совғалари билан тақдирланди.\nМаълумот ўрнида эслатиш жоиз, "Ташаббус-2019" кўрик-танловининг вилоят босқичи шу йил 7 июнь санасида бўлиб ўтади.\nСуратларда: кўрик-танловнинг Ғузор тумани босқичидан лавҳалар.


Ёзда қандай дам олаяпсиз?\nСанкт-Петербургга саёҳатга борган ўзбек оиласи.\nЖазирама ёз кунларида ўзбекистонликлар қандай дам олмоқда? Чорвоқда дам олаётганлар кимлару, Туркияга учаётганлар кимлар? Умуман, ҳар ёз дам олиш саёҳатига бориш ўзбекларга ҳам одатми ёки энди-энди одат бўлаяптими? OzodlikOnline жонли мулоқотининг навбатдаги сонида шу мавзуда суҳбатлашдик.\nЁз чилласининг жазирама иссиқ кунлари бошланиши билан дунё ҳаво компанияларининг бозори янада қизиб кетди.\nДам олиш масканларига борсангиз, гўёки ҳамма иши-тирикчилигини ташлаб, дам олишга кетворгандек гавжум оломонни кўрасиз.\nҚизиғи, ҳозир дунёнинг аксар машҳур аэропортлари, шаҳарлари ёки тирбанд оромгоҳларида оиласи ёки дўсти ёри билан юрган ўзбекларни тез-тез учратиш мумкин.\nСўнгги йилларда кузатилган маълумотларга кўра, ўзбекистонликлар орасида ёз келиши билан Туркия, Дубай, Таиландга бориб, дам олиб келишни одат қилаётган алоҳида қатлам шаклланган.\nУ қадар кўп бўлмасада, ҳар ёз Европанинг Канари оролари каби оммабоп дам олиш масканларига боришини айтиб, мақтаниб юрадиганлар ҳам кўпаймоқда.\nБундан ташқари, ўзбекистонликлар орасида Греция пляжлари ва Чехиянинг "Карлови вари" каби санаторий шаҳарларига қатнаш ҳам яна урф тусига кириб бормоқда.\nЛекин каттаина қатламни мамлакатнинг ичидаги сиҳатгоҳларни кезиб юрган оддий ишчи-хизматчи, пенсионер ва меҳнат муҳожири бўлиб хорижда юрганларнинг оила-аъзолари ташкил қилаётгани айтилади.\nЁз ойларининг мамлакатнинг ичидаги сиҳатгоҳларда ўтказишга мажбур қолаётган яна бир алоҳида қатлам эса Ўзбекистон Ички ишлар вазирлиги, Миллий хавфсизлик хизмати, Прокуратура, Суд органлари ҳамда бошқа ҳукумат идораларининг хорижга чиқиши тақиқлаб қўйилган амалдорларидир.\nМустақил манбалар куч ишлатар тузилмаларнинг ишчилари ва амалдорлари учун асосий ёзги дам олиш маскани - Тошкент вилоятининг Бўстонлиқ туманидаги комплекслар бўлиб қолганини айтадилар.\nРасмий маълумотларга кўра, биргина Бўстонлиқ туманининг ўзида энг замонавий типда хизмат кўрсатувчи 19 та меҳмонхона, 9 та ихтисослаштирилган дам олиш маскани, 3 та пансионат, 22 та сиҳатгоҳ, 50 дан ортиқ соғломлаштириш ва дам олиш маскани бор.\nРасмий манбаларда ўтган йили бу туманда дам олиб қайтганларга 20 миллиард сўмликдан зиёд сайёҳлик хизмати кўрсатилгани айтилади.\nШу кунларда гавжум бўлган бу масканлардан бир нечасига боғланган Озодлик мухбирига дам олиш учун камида 2 кун, яхшиси, бир ҳафта муқаддам буюртма бериш зарурлиги айтилди.\nДам олиш масканлари ходимлари меҳмонларининг асосий қисми ўзбекистонлик экани, ўзбекистонликларнинг ҳам асосий қисмини давлат мулозимлари ташкил қилишини тан олмоқдалар.\nБундан ташқари, ўзбек расмий матбуотининг бонг уришича, амалдор ва пулдорларнинг ён-верисида болаларига мўлжаллаб қурилган ёзги болалар лагерларида ҳам мавсум қизғин.\nҚизиғи, катталару кичикларга мўлжалланган оромгоҳлар бошланган ёзги мавсум бу туманларни оралаб назорат қилиб юрувчи идораларда ҳам бошланган.\nЯқиндагина Чорвоқ, Тошкент денгизига уюштирилган ниқоблилар рейди беозоргина "ёзги дам олиш" мавзуининг ортида ҳам қизғин муҳокамаларга сабаб бўлаётган жиддий муаммолар борлигига сўнгги яққол далиллардан бири бўлди.\nШу боис, жонли мулоқотимизнинг ёз чилласи аввалида бўладиган навбатдаги сонига ёзбоп ва кўнгилочар бўлган "ёзги дам олиш" мавзуини олар эканмиз, муштарийларга қатор саволлар билан мурожаат қилишга қарор қилдик:\nСизнингча, жазирама ёз кунларида ўзбекистонликлар қандай дам олмоқдалар?\nЧорвоқда дам олаётганлар кимлару, Туркияга учаётганлар кимлар?\nБола-бақраси билан Петербургни айланиб қўя қолаётганлар кимлар?\n"Ошно аёллар" билан Чорвоқнинг "Бочка"сида кайф сураётганлар кимлар?\nЮзига ниқоб тортганларнинг бу масканлардаги рейдларига сабаб нималарда?\nҲукумат мақтаётган оромгоҳга боласини жўнатиб, ўзи эса жамоат транспортида куйиб-пишиб ишга қатнаётганлар ҳам кўпми?\nДам олиш ҳақида ўйлашга ҳам фурсат тополмай, оиласи билан дала-даштда, тоғу тошда ишлаб юрганларчи?\nУмуман олганда, ҳар ёз дам олиш саёҳатига бориш ўзбекларга ҳам одатми ёки энди-энди одат бўлаяптими?\nOzodlikOnline жонли мулоқотининг душанба, 1 июл, Тошкент вақти билан соат 21:05 да бошланадиган сонида шу мавзуда суҳбатлашамиз, марҳамат, унда сиз ҳам қатнашинг!\nАгар ҳозирга қадар OzodSkype ва OzodlikOnline Skype манзилларимизга қўшилмаган бўлсангиз¸ марҳамат¸ дарҳол бу манзилларга сўров юборинг ва скайпдошларимиз сафига қўшилинг!\nOzodlikOnline: Ёзда қандай дам олаяпсиз?


Украина - BBC News O'zbek\nДунё, янгиликлар: Путин Зеленский билан нимани гаплашди?\nРоссия президенти Владимир Путин Украина президенти Владимир Зеленский билан телефон орқали мулоқот қилган. Кремль сўзчиси Дмитрий Песковга кўра, суҳбат Украина ташаббуси асосида ташкил этилган.\nРоссия: «Бевосита мулоқот»да Путинга шикоятдан сўнг россияликларнинг ҳаёти қандай ўзгарди?\nАхлат мавзусидан оммавий намойишлар, касалхоналар, мактаблар муаммоси... Донбасдагиларга Россия паспорти берилишини осонлаштириш ва умуман, "Бевосита мулоқот" россияликларнинг ҳаётини ўзгартирадими? Бундан наф борми?\nДунё, янгиликлар: Қочқинга айланган миллионлар, Россияда кескин иқтисодий турғунлик ва Украинада самолёт уриб туширилиши ортида ким турган?\nБМТ: Ўтган йилда 70 миллиондан зиёд инсон қочқинга айланган. Россияда иқтисодий ўсиш кескин секинлашди. Украинада уриб туширилган Малайзия самолёти иши бўйича илк айбловлар эълон қилинади. Доналд Трамп 2020 йилги сайлов учун расман кампания бошлади.\nДунё, янгиликлар, Крайстчўрч ҳужумчиси: Ҳеч нарсада айбдор эмасман\nМарт ойида Янги Зеландиянинг Крайстчўрчидаги масжидларга қонли ҳужумни амалга оширган Брентон Таррант ўзига қўйилган барча айбловларни рад этгани хабар қилинмоқда.\nДунё: Мен Чернобил портлашининг гувоҳи бўлганман\nЧернобил АЭСи ҳалокати шоҳидлари ҳозир ҳамманинг оғзида бўлган телесериалда нима факту нима тўқима экани ҳақида сўзлайдилар.\nDunyo, yangiliklar: Yevropaning eng qimmat futbol klubi va sendvichga $420 ming sarflagan ozarbayjonlik “boy xotin”\nYevropaning eng qimmatbaho futbol klubi nomi eʼlon qilindi. Ozarbayjonlik “boy xotin” 10 yil davomida birgina sendvich turi uchun $420 ming sarflagan. Zelenskiy Saakashviliga Ukraina fuqaroligini qaytarib berdi. Nega Fransiya va Germaniya oʻrtasiga sovuqchilik tushdi?\nДунё, янгиликлар: Афсонавий Путин ва ҳокимиятдан ҳайдалган Курц\nРоссиялик таниқли мухолифатчи Алексей Навальнийнинг яқин сафдоши Леонид Волковга ҳокимиятга беҳурмат муносабатда бўлишда айбланмоқда. Айбловга Волковнинг Twitter'даги саҳифасида «Путин - афсонавий***» деб ёзгани сабаб бўлган.\nДунё, янгиликлар: Крайсчўрч ҳужумчисига расман қандай айблов қўйилди?\nБрентон Таррантга расман айблов эълон қилинди.\nДунё, янгиликлар: Трамп Эронни йўқ қилиб юбориш билан таҳдид қилдими?\nАҚШ Эронга нисбатан жиддий огоҳлантириш эълон қилди. Киевда Владимир Зеленский Президент сифатида қасамёд қилди. Google Huawei'ни айрим Android янгиланишларидан маҳрум қилди. Мисрда туристлар автобуси ёнида портлаш юз берди.\n1986 йил 26 апрел, Чернобил: Одамлар ҳалокат асоратларидан ҳамон қўрқадилар\n1986 йили Чернобил атом электр станциясида портлаш юз берганидан бери 4,000 квадрат километрдан зиёдроқ майдон кимсасиз ҳудудга айланган.\nДунё, янгиликлар: Шри Ланкадаги портлашларда аслида қанча одам ҳалок бўлган?\nШри Ланка ҳукумати ҳужумларда ҳалок бўлганлар сонини камайтирди. Украинада рус тилини сиқиб чиқарувчи қонун қабул қилинди. АҚШ собиқ вице-президенти Жо Байден президентликка даъво қилмоқда.\nДунё, янгиликлар: Хитой чўчқалари, Антарктида пингвинлари ва Россия фуқаролиги\nЎтган йилнинг август ойида жаҳон бозорига энг кўп чўчқа гўшти етказиб берувчи Хитойнинг ҳар бурчагига тарқалган Африка чўчқа гриппи ҳайвонларнинг шиддат билан қирилиб кетишига сабаб бўлмоқда.\nДунё, янгиликлар: Ҳажвчи президент Собиқ Иттифоқ давлатларига – Бунинг имкони бор!\nУкраинада янги президент, Шри-Ланкада қурбонлар сони қарийб 300 га етди ва энди Марокашда оммавий намойишлар бошланди. Агар, назардан қочирган бўлсангиз, дунёда ўтган бир кеча-кундузда юз берган энг муҳим воқеалар - bbc.com/uzbek.\nДунё янгиликлари: Шри Ланка портлашлари; Украина сайлови: Зеленский ютадими ё Порошенко?\nШри Ланка бўйлаб меҳмонхоналар ва черковларда юз берган портлашларда камида 137 одам ҳалок бўлди. Украиналиклар мамлакат президентини сайлаш учун иккинчи раундда овоз беришмоқда.\n21 апрел 2019\nДунё, янгиликлар: Сайловда 'хато' овоз бериб қўйса, бармоқни чопиб ташлаш керакми?\nҲиндистонлик эркак сайловда 'хато' овоз бериб қўйгани учун бармоғини чопиб ташлади. Украинада Зеленский Порошенкони сезиларли ортда қолдирмоқда. Малининг бутун ҳукумати истеъфо берди. Лондон полицияси экофаоллар ҳаракатидан шикоят қилди\nДунё. Янгиликлар: Оловдан омон чиққан Нотр-Дам ва Украина шарқини фуқаролари билан тўлдирмоқчи бўлаётган Россия\nПрезидент Макрон Нотр-Дамни албатта қайта тиклаймиз демоқда, Кремль ДХР ва ЛХР аҳолисига Россия паспортларини беришга тайёрланмоқда ва Alibaba асосчиси 12 соатли иш кунини ҳимоя қилиб чиқди ... bbc.com/uzbe\nДунё. Янгиликлар: Элчихонани «жосусхона»га айлантирган Ассанж ва ўзи билан ўзи баҳслашган Порошенко\nАссанж Эквадор элчихонасини "жосуслик" марказига айлантирганмиди? Порошенко стадиода ўзи билан ўзи дебат қилгани ва дунёдаги энг катта учоқ ҳақида bbc.com/uzbek\nРоссия НАТОни ғафлатда қолдирди, бугун қримликлар нима дейишади? - Видео\n2014 йилдан сўнг Россиянинг ҳаракатларига жавоб чораси ишлаб чиқиш учун НАТОнинг ўз фаолиятини сезиларли даражада қайта йўл қўйишига тўғри келди, деди Би-би-си Рус Хизмати билан суҳбатлашган альянснинг собиқ бош котиби Андерс Фог Расмуссен.\n4 апрел 2019\nПрезидент сайловларида қизиқчига овоз берган бўлармидингиз?\n31 март куни Украинада президент сайловлари бўлиб ўтади. Украиналиклар нақ 39 номзоддан навбатдаги, олтинчи президентни сайлашлари лозим. Бироқ ижтимоий сўровномалар аллақачон рейтинги энг баланд беш номзодни аниқлаб бўлган. Уларнинг биринчиси машҳур қизиқчи.\nБуюк Британия, Ўзбекистон, Дунё: "Матбуот эркинлиги фақат Ғарб эмас, умуминсоний қадриятдир"\nКаримовдан кейинги даврлар: «Жосус-жосус» ӯйини қурбони Жаслиқ ва Мирзиёев ҳақида нималар дейди?\nХитой мусулмонлари: Шинжон қамоқ-мактаблари болаларни ота-онаси бағридан тортиб олмоқда\nЎзбекистон: Инглиз ҳуқуқи ва рус капитали - ўзбек иқтисоди Россия назоратига ўтмоқдами?\nЎзбекистон: Ҳокимнинг аудиоси ўзбек жамиятининг барча яраларини очиб ташладими?\nЎзбекистон: «Энергетик таъмли ичимлик» нима ўзи?


Мирзиëевнинг ҳар бир оилани товуқбоқар қилиш режаси Қашқадарëда мағлуб бўлди\n20 октябр 2020, Тошкент вақти: 20:39\nноябр 08, 2018\nҲар бир оилани товуқбоқар қилиш дастури 2016 йилдаëқ ҳажв қилинган эди.\nҚашқадарë вилояти ҳокимлиги расмийсининг Озодликка айтишича¸ оилавий паррандачилик давлат лойиҳасига 2017 йилда 3130 оила қўшилган бўлса¸ бу рақам жорий йил ноябрида 592 ни ташкил қилган. Товуқчиликдаги бу қарийб олти марталик камайишни изоҳлаган вилоят агросаноат мажмуаси ходими товуқлар касалга чалиниб ëппасига ўла бошлагани учун аҳоли орасида паррандачиликка қизиқиш камайганини билдирди.\nОзодлик суҳбатлашган Ўзбекистон қишлоқ хўжалиги вазирлиги мулозими «паррандачилик соҳасини яхши билмаслик оқибатида¸ нафақат Қашқадарë¸ балки аксар туманларда товуқлар қирилиб» кетганини айтди.\nҲозирча Озодлик ихтиëрида мулозимнинг бу гапини тасдиқловчи расмий статистика рақамлари йўқ.\nҚашқадарëнинг Нишон туманида яшайдиган 56 яшар Суюн Раҳимқулов Озодлик билан 8 ноябрь суҳбатда ўткан йили Ўзбекистон президенти Шавкат Мирзиёевнинг Қашқадарёга ташрифи арафасида кредитга олгантовуқлари касалга чалиниб ўлиб қолганини айтиб берди:\n- "Мирзиëев товуғи" дейди буни. Ўткан йили ҳоким бово чақириб¸ юзта жўжа олиб¸ кўпайтиринг¸ девди.. Президент бовомиз сизга орден ва мошин беради¸ деб ваъдаям берди. Шундан сўнг «Саноатқурилишбанк» кредит берди. Лекин олган товуқларим касалга чалиниб қирилиб битди. Зиммамда кредит қолди¸ дейди Раҳимқулов.\n«Душманингга товуқ боқтир»\nСуҳбатдошга кўра¸ шу кунларда Қашқадарëда «Душманингга товуқ боқтир» деган мақол урф бўлган:\n- Бизда товуқ иқлимга мос эмас. Иқлимга мосини топиш қийин. Илгари бор эди.Сасарка маржон товуқ. Ўша чидамли эди. Бизнинг ерга ўрдак чидайди фақат. "Мирзиëев товуқлари"дан зарар кўрдик¸ деган суҳбатдош ўтган йил февралидан бери кўрган азобини ҳикоя қилди:\n- Товуқларга қорин оғриғи тегди. Йил қурғоқчилик бўлди. Товуқ кўк ўт ейди. Қурғоқчиликда ўт-ўлан битмади. Ерда ҳашорат камайди. Товуққа витамин етмади. Яна нима дейин. Менинг очирган жўжамдан 14 донадан учтаси қолди¸ биттасининг кўзи кўр бўлди . Ëз иссиғига биз чидадик¸ аммо товуқ чидамади. 45 даража иссиқда қирилиб битди Мирзиëев бовонинг товуқлари¸ дейди нишонлик товуқбоқар.\nТовуқлар ўз ажали билан ўлган\nҚашқадарë вилоят ҳокимлиги агросаноат мажмуасининг исми айтилмаслигини сўраган мулозимига кўра¸ бир йил ичида 20 мингдан кўпроқ товуқнинг ўлими қайд қилинган:\n-Ўткан йили президент ташрифи олдидан шошиб-пишиб одамларга товуқ тарқатилди. Гапнинг тўғриси¸ кредитга берилган товуқлар қарийб ўз умрини фермада ўтаб бўлганди. Товуқ дегани ўзи 7-8 йил яшайди. Ўлган 20 минг товуқдаан 19 минги ўз ажали билан ўлди¸ дейди мулозим.\nАйни пайтда Озодлик суҳбатлашган мулозим товуқларнинг бир қисми касалга чалиниб ўлганини ҳам тасдиқлади:\n- Ошқозон ва рахит касалидан ўлди аксар товуқлар. Дастлабки ойларда жўжалар музлаб аспергиллез, коксироздан қирилди. Ëзга бориб қорин оғриғи ва рахит боис ўлди. Лекин вилоят ҳокимлиги товуқ боқаëтган оилаларга ветврач юбориб талафот кўламини камайтирди¸ дейди мулозим.\nТовуқбоқарлик ҳобби эмас\nОзодлик суҳбатлашган Ўзбекистон қишлоқ хўжалиги вазирлиги мулозими «паррандачилик соҳасини яхши билмаслик оқибатида нафақат Қашқадарë¸ балки республиканинг аксар туманларида товуқлар қирилиб» кетганлигини айтди.\nБу мулозим Суҳбатдош Озодлик мухбирига Қишлоқ хўжалик вазирлигида паррандачилликка маъсул бўлган раҳбарлардан бири Мақсуд Юсупов билан суҳбатлашишни маслаҳат берди.\nМақсуд Юсупов Озодлик мухбири билан суҳбатни «Товуқбоқарлик ҳобби эмас¸ балки юксак малака ва жиддий маъсулият талаб қиладиган соҳа" эканлигини таъкидлаш билан бошлади. Саволлар жиддийлашгани ортидан мулозим «мен бир рақамларни қараб кўрай»¸ дея суҳбатга нуқта қўйди.\nКредитни тўламаса мол-мулки мусодара қилинади\nНишон туманида яшайдиган 56 яшар Суюн Раҳимқулов товуқ учун расмийлаштирилган кредитни тўлай олмагани учун Мажбурий ижро бюроси билан низолашганини айтади:\n- Товуқнинг кредит пулини тўланг¸деб келаяпти МИБ. Тўламасанг мол-мулкингни мусодара қиламан¸ деб қоғоз юбориб ëтибди ҳар куни¸ дейди ўз ихтиëрига қарши товуқбоқарлик қилган Раҳимқулов.\nҚашқадарë вилоят ҳокимлиги мулозимига кўра¸ ўткан йилнинг февраль ойида президент Мирзиёевнинг Қашқадарёга ташрифи арафасида вилоят ҳокимлиги Қарши, Нишон ва Муборак туманларида уч юзта оилага жўжа тарқатиб¸ кредит расмийлаштирган.\nҲар бир оилани товуқбоқар қилишга оид расмий кампанияга оид ҳужжатлардан бири.\nВилоятдаги Агробанк, Ҳамкорбанк, Халқ банки ҳамда Микрокредитбанклар ходимлари ўтган йили маҳалла қўмиталари фаолларидан билан бирга уйма-уй юриб, аҳолига ўз томорқасида товуқ боқиш учун кредит расмийлаштирган эди.\nНишонлик товуқбоқарнинг айтишича¸ ҳокимлик товуқ ва жўжаларни айнан Мирзиёевнинг Қашқадарёга келиши муносабати билан у тўхташи кутилган жойларда яшовчи оилаларга тарқатиб чиққан.\n- Ҳоким ўтган йили бизга товуқ бериб¸ очко олди. Энди эса бунинг харажати бизнинг зиммамизга тушди¸ дейди товуқбоқар.\nҚашқадарëда товуқ тарқатиш кампанияси президент Мирзиёевнинг 2017 йили Қорақалпоғистонда ўтказган селектор йиғилишида айтган гапларидан сўнг авжига чиққани айтилади.\nЎзбекистон вилоятларидаги ҳар бир хонадон 100 тадан товуқ боқишга шарт эканлиги ҳақида гапирган Шавкат Мирзиёев бу вазифани бажариш ҳақида ўйлашни ҳокимларга, аҳолини кредитлар билан таъминлашни эса¸ банкларга топширган эди.\nЎша мажлисда товуқчиликни ривожлантириш президент томонидан Ўзбекистон бош вазири муовини Рустам Азимов зиммасига юклатилган эди.\nБу вазифа юклатилганидан олти ой ўтиб Рустам Азимов лавозимидан озод этилди¸ "зўраки товуқбоқарлар" эса¸ ўз муаммоси билан ўзи юзма-юз қолди¸ дейди нишонлик товуқбоқар.\nШарҳларни кўринг (25)\nТижорат банкларининг “Мирзиëев кредити"ни беришга ресурси тугаб қолди\n“Жўжани кузда санаймиз, Шавкат Миромонович!”\nМирзиёев халқни бойитиш рецептларини берди\nМирзиёев ташрифи арафасида Қашқадарёда одамларга товуқ тарқатилди\nХивада "рекорд сонда тухум етиштирадиган" паррандачилик комплекси қурилади\nКуз тугаяпти, санашга жўжа йўқ, банклар кредит беришни тўхтатди\nКредитга олинган товуқлар Фарғонада яшовчи оила бошига кулфат ёғдирди\nҚозоғистон Россиянинг 3 вилоятидан парранда маҳсулотлари импортини тақиқлаб қўйди\n"Ўзбекистон почтаси" жўнатмалари ўғирланганини иддао қилган америкалик аёлга жавоб қилди\nOzodTa'sir: МИБ ижрочилари олдида ўзини ёққан наманганлик аёлнинг ўлими юзасидан жиноят иши очилди